Dah Cuba Good Vibes by Goodday

Sebenarnya macam tak pernah tahu pun kewujudan susu good vibes by Goodday ni. Tahu pun sebab ada yang kongsikan di facebook, katanya RM1 di 7 Eleven. Tapi masa husband nak beli, bukan RM1 pun. Masih dijual dengan harga retail biasa RM5.40 untuk 250ml. Mahal ke murah?

Ye, memang mahal kan. Beria ke 7 Eleven kot dapat harga RM1 tu sebab nak cuba rasa kan. Tapi nan hado! Mungkin harga RM1 tu cawangan tertentu je kot. Siapa tahu? Kalau dapat beli dengan harga RM1 daripada harga biasa tu, siapa je tak nak rebut peluang kan.

Boleh cakap goodday brand ni jenama susu paling favourite sebab rasa dia yang sedap berbanding susu yang lain. Lagi-lagi bila good day ada keluarkan susu pelbagai perisa tu susu kurma, green tea, honey milk, strawberry. Memang rajin Fiza beli susu tu sentiasa restock susu kurma, green tea dan honey milk beli pek yang ada 6 kotak tu.

Rasanya bukan Fiza je suka susu berperisa tu. Ramai suka kot kan? Agak susah nak dapat stok sebab sentiasa habis. Ada rezeki stok yang ada pun tinggal sikit. So Fiza expect rasa Good Vibes ni sedap jugalah. Harap tak mengecewakan!

Baru tahu yang good vibes ni  dah dikeluarkan sejak tahun lepas. Goodday Milk telah memperkenalkan 4 produk baru ni adalah di bawah rangkaian Good Vibes. Good Vibes merupakan produk air minuman yang tidak berasaskan tenusu Goodday Milk.

Akan tetapi, dihasilkan daripada bahan-bahan berasaskan tumbuhan yang dikisar dengan bahan lain seperti kekacang dan bijirin bersama air. Ini membuatkan minuman ini bersifat rendah kalori dann lemak dengan kandungan air yang tinggi dan juga rendah kolestrol.

Didatangkan dengan 4 perisa iaitu :

Almond Original

Almond Chocolate

Walnut Original

Walnut Chocolate

Kesemua rangkaian perisa baru  Good Vibes, masing-masing mengandungi 2 gram (g), 2.8g, 1.3g dan 1g protein. So , faham dah kenapa mahal. Sebab bahan-bahan kekacang yang digunakan tu bukan murah ye. Kalau bahan asas dah mahal, inikan yang dah siap sedia untuk diminum. So husband beli lah 2 kotak saiz 250ml perisa almond original dan almond chocolate untuk isteri dia rasa.

Sesuai Untuk Diet

Sebenarnya juga produk good vibes dikeluarkan inspirasi daripada trend rakyat Malaysia kini yang semakin sedar untuk menjaga kesihatan mereka dengan menjaga amalan pemakanan yang sihat.

Dairy free

Cholestrol free

Gluten free

No preservative

Disebabkan itu lah lah Goodday menghasilkan satu produk untuk memenuhi nutrisi yang diperlukan setiap hari. Siapa lah yang tak suka dengan rasa kacang almond dan walnut tu, dua-dua jenis kekacang yang sedap dan mahal. Sama macam kuih almond london. Kan mahal tu tapi sedap.

Memang sesuai untuk diet sebab rendah kolestrol dan mengandungi protein yang diperlukan. Tapi...kalau nak minum setiap hari, rasa macam tak mampu lah dengan harga sebegitu. Cukuplah sekadar nak cuba rasa je.

Rasa Susu Good Vibes by Goodday

Kesimpulan rasa untuk kedua-dua jenis perisa yang Fiza beli ni, rasa dia macam kau orang minum minuman berperisa yang kurang manis. Rasa macam ala-ala minuman kurang gula/susu macam tu lah.

Rasa almond original tu rasa dia betul-betul macam almond dikisar dengan air dan tambah susu low fat macam tu lah.

Yang almond chocolate tu rasa dia lebih sedap sikitlah berbanding almond original. Mungkin sebab ada tambahan rasa chocolate yang membuatkan rasa tu sedikit sedap.

Ada yang dah cuba ke? Apa pendapat kau orang? Sangat sesuai lah untuk yang berdiet. Sedap tu sedap. Kalau jenis dah biasa kurang manis dan dah biasa diet, of course tak rasa pelik dengan rasa dia.

Cuma bab harga macam tu memang surrender sikit lah kalau nak consume setiap hari. Agak mahal pada Fiza. Kau orang boleh dapatkan di 7 Eleven atau stesen petrol yang terpilih kalau rasa-rasa macam nak cuba.


Echeveria imbricata "Blue Rose" Sejenis Succulent Plant Yang Cantik

Asyik cerita pokok hijau je. Bertukar kejaplah kepada tumbuhan succulent pulak. Ada yang suka tumbuhan succulent ke? Jenis succulent ni ramai yang suka sebab mudah nak jaga dan comel-comel semuanya. Sama juga penjagaan dia dengan pokok kaktus cuma kaktus jenis tumbuhan berduri.

Succulent Definition

Succulent plant/ Tumbuhan sukulen
 | Sukulen berasal daripada perkataan latin yang disebut sucus bermaksud jus. Succulent plant mudah dijaga dan sejenis tumbuhan yang sesuai dengan keadaan cuaca yang kering seperti di gurun-gurun Amerika Utara dan Afrika.

Sebabnya succulent plant mampu menyimpan air dalam daunnya sendiri. Succulent plant sesuai untuk hiasan indoor dan outdoor. Dia kalau lama tak siram pun mampu lagi bertahan untuk hidup. Cara tanam pun mudah. Cucuk sikit kat tanah macam tu pun dah boleh mampu hidup.

Succulents Care

1. Cahaya

Cahaya sangat penting untuk semua tumbuhan. Cahaya ni macam makanan untuk tumbuhan terus hidup. Ada jenis succulent yang memerlukan cahaya terus dan ada juga yang perlukan cahaya sekadar yang perlu. Jadi, kena kenal jenis succulent plant dan tempat yang sesuai untuk diletakkan.

2. Air

Sama seperti cahaya, air juga makanan kepada tumbuhan. Succulent plant tidak memerlukan air yang banyak. Sukatan air perlu dijaga. Terlebih atau terkurang air akan membuatkan succulent plant mudah mati. Boleh siram dengan kekerapan seminggu sekali dah memadai.

Jika Siram Terlebih Air.

Terlebih air dalam tanah boleh buatkan succulent plant macam membusuk dan akhirnya mati. Pastikan pilih pasu yang berlubang bawah untuk elakkan air bertakung dalam pasu.

Jika memilih pasu yang tidak berlubang bawahnya, pastikan akar tidak berendam terlalu lama berhari-hari dalam air bertakung tu.

Untuk pastikan pengaliran air lebih baik, letakkan batu-batu pada lapisan bawah sekali barulah dilapisi dengan tanah. Nak mudah, siram dengan cara menggunakan spray.

Jika Siram Terkurang Air.

Kalau air terkurang pula pertumbuhan akan terbantu seterusnya akan menyebabkan succulent plant akan mengecut dan daun mula gugur.

3. Tanah

Pemilihan tanah yang terbaik adalah jenis tanah yang sedikit berasid dalam kadaran pH 5.5-6.5. Boleh dapatkan di nursery yang berdekatan.

4. Baja

Baja ni dia macam supplement lah. Sebaiknya letak baja pada waktu yang sesuai. Waktu yang terbaik untuk membaja adalah pada waktu musim panas.

5. Ruang

Untuk dijadikan hiasan, succulent plant lebih menarik di letakkan di dalam satu bekas yang besar dan ditanam bersama dengan jenis succulent plants yang lain dan juga kaktus. Tapi awas ye. Jarak anta setiap succulent plants dan kaktus perlu dijaga juga untuk memastikan setiap tumbuhan membesar dengan baik.

Types Of Succulents

Credit photo : Aaron Apsley

Dalam gambar hanya sebahagian daripada Succulent Plants. Cantik-cantik semuanya. Ada yang lebih kurang sama tapi namanya berbeza. Fiza tak ada banyak succulent plant, cuma ada beberapa je lah. Kurang minat sikit dengan succulent plants dan kaktus walaupun mudah nak jaga. Mungkin lepas ni boleh buat hiasan succulent macam dalam balang kaca tu.

Echeveria imbricata "Blue Rose"

Kalau memilih succulent plants atau kaktus rambang mata dibuatnya nak pilih mana satu. Ikutkan memang tamak nak pilih semua. Tapi apakan daya, bajet tak banyak dan ruang tak berapa nak ada. Kalau beli semua baik buat nursery je kan, boleh jadi tokey nursery.

Sebenarnya nak beli String of pearls tapi terberkenan dengan si Echeveria imbricata "Blue Rose" ni ha. Terus terambil dan terbayar sekali. Terrr lah sangat kan! Padahal memang dah tergoda dan nak sangat tu sebab cantik. Dia macam memanggil-manggil suruh beli. Bahaya betul berlama-lamaan di nursery. Pepokok pandai memanggil-manggil. Haha..salahkan pokok pulak
.

Jenis Echeveria imbricata ni antara spesis succulent plant yang popular dan cara pembiakkan dia mudah je dengan menggunakan potongan keratan daun. Dalam cuaca panas betul, daun dia akan bertukar menjadi warna pink. Itu tak pernah lagi berlaku sebab Fiza letak dalam rumah dan kurang cahaya.

Boleh cuba nanti kot letak kat luar dan dedah pada cahaya matahari untuk tengok samada bertukar ke warna pink atau tidak.


Golden Oreo Edisi Raya

Selamat berhujung minggu. Ada yang masih di kampung ke tu? Dengar kata jumaat lepas jammed teruk. Mungkin sebab orang ramai balik kampung. Hari ni sah sah lah jammed juga sebab orang nak balik bandar. Esok kan kerja.

Fiza belum balik kampung lagi. InshaAllah minggu depan lah baru balik segamat, sekali nak hantar abah appoinment di Hospital kat Johor Bahru nanti. Semoga urusan dipermudahkan oleh Allah. Aaminn...

Alhamdulillah puasa 6 pun dah settle. Raya 2.0 baru nak bermula. Tapi belum balik kampung. Feel raya baru separa on. aci tak? Orang lain dah sakan beraya kau baru lah nak terhengeh hegeh kan.

Golden Oreo Edisi Raya

Anyway, Fiza baru je tahu kewujudan golden oreo edisi raya lepas baca
blog Kak Sha
. Jenis mudah terpengaruh, bila husband keluar beli barang. Kirim sekali lah beli Oreo Golden ni. Kena beli cepat-cepat sebab limited edition sempena raya katanya lah.

Sampai bila Oreo Golden ni akan ada dekat pasaran tak pastilah. Nak rasa, silalah membeli dengan kadar segera.  Nama je golden. Tapi dia tak letak emas tau untuk buat biskut oreo ni. Mungkin sebab warnanya kuning keemasan kot kan?

Rasa Golden Oreo. Just Nice!

Kalau kau orang makan golden oreo ni. Dia buat kau lupa rasa oreo sebab biskut dia sejenis biskut yang klasik dengan rasa original. Tapi rasa biskut dia rangup dan rapuh. Filling dia pulak perisa vanilla dan tak manis sangat.

Cookies yang sedap dan filling yang tak manis sangat berbeza dengan oreo yang biasanya manis gila tu. Oreo original hitam dengan vanilla filling tu memang Fiza kurang suka makan. Golden Oreo ni just nice rasa dia. Sedap!

Tapi!

Red Velvet Oreo Tetap nombor satu di hati. Rasa dia tak boleh lawan oreo-oreo yang lain. Mungkin sebab peminat Red Velvet. Itu yang tak boleh move on dengan Red Velvet Oreo. Tapi...dah habis edisi Red Velvet Oreo tu.

Kalaulah ada setiap masa dipasaran kan bagus. Boleh lah nak makan anytime pun.

"Putar, Jilat dan Celup"

Ingredients

Wheat Flour, Sugar, Palm Oil, Glucose-Fructose Syrup, Wheat Starch, Salt, Raising Agents (Sodium Hydrogen Carbonate, Ammonium Hydrogen Carbonate), Flavourings, Emulsifiers (Soya Lecithin, Sunflower Lecithin)
-Oreo website

Biskut oreo ni sedap celup dengan air susu. Tapi yang golden oreo sedap lagi dicelup dengan air susu coklat. Mungkin lagi sedap sebab golden oreo ni tak berapa nak manis sangat kan. Sebab tu lagi sedap celup dengan air susu coklat.

Tak ada air susu coklat. Susu segar full cream pun sedap juga. Ikut lah citarasa masing-masing. Tapi ada orang tak suka makan oreo sebab manis katanya. Jadi, yang tak suka manis sangat tu bolehlah cuba rasa golden oreo.

Harga lebih kurang RM3.++ satu pek di 7 Eleven. Boleh juga beli di mana-mana pasaraya yang berdekatan. Kalau tak ada, maknanya dah habis lah tu. Biasalah kalau limited edition ni dia cepat habis. Lagi-lagi kalau ramai suka.


Healthy Nut Butter Untuk Diet

Morning! Pagi-pagi nak sarapan apa? Paling mudah sarapan dengan roti disapu nut butter. Tak kisah lah nut butter apa sekalipun. Kira mudah dah tu nak sediakan. Betul tak?
Are nut butters good for you?
 Tapi kalau nak makan hari-hari kenalah ambil
healthy nut butter
 barulah menjaga kesihatan. Silap pilih jenis nut butter, sia-sia lah diet kau orang tu.

Nut butter for weight loss and KETO friendly

Nak lebih jaga kesihatan boleh ambil healthy nut butter yang
no sugar, no additional oil
 dan juga
no preservatives
. Sesuai sangat untuk mereka yang sedang diet atau sedang amalkan keto diet sebab healthy nut butter ni the best nut butter for weight loss.

Mana satu favourite nut butter kau orang? Fiza pilih semua! Tamak betul. Suka kekacang kot haruslah kena suka semua.

Jenis-Jenis Nut Butter

Peanut butter

Choco butter

Almond butter

Cashew butter

Hazelnut choco

Cashew Triple

Almond Choco

NO ADDED SUGAR!

Healthy nut butter menggunakan lakanto sebagai pemanis. Lakanto tu apa?Lakanto ni pemanis semulajadi daripada monk fruit. Sejenis buah dalam keluarga kundur. Tahu kan rasa manis buah keluarga kundur macamana kan?

Macam buah honey dew, rock melon semua tu manis-manis belaka. Teringat pulak gula-gula kundur tu. Suka betul makan masa kecik-kecik dulu. Jadi, pesakit diabetic tak perlu risau lah nak makan healthy nut butter ni okay.

Healthy Nut Butter Malaysia

Peminat peanut butter, boleh cuba salah satu healthy peanut butter brands by farah tu. Healthy peanut butter Malaysia dengan low calorie peanut butter. No sugar peanut butter Malaysia sudah semestinya lah. Boleh kata top selling peanut butter brands juga tu.

Healthy Peanut butter mengandungi sumber protein dan lemak yang baik untuk kurangkan berat badan. Kandungan serat fiber yang tinggi juga buatkan kita akan rasa cepat kenyang. Yang kau orang beli kat pasaraya tu mostly peanut butter yang ada kandungan gula dan kandungan kacang yang sikit. Zat dia pun sah-sah lah lebih lemak dan gula tanpa kita sedari. Sedap tu memang sedap.

Ada juga healthy almond butter untuk perminat almond. Almond , kekacang yang popular dalam menu diet. Almond kaya dengan serat, mengandungi lemak tak tepu dan juga protein. Jadi, boleh kira almond butter calories dia rendah ke tinggi. Of course low calories dan high protein nut butter.

Peanut butter vs Almond butter

Which one better? Peanut butter lebih kaya protein dan almond butter pula lebih sihat. Jadi, dah tahu dah nak pilih yang mana?

Kalau kau orang penggemar peanut butter dan sejenis yang rajin tu bolehlah cuba healthy peanut butter recipes. Only Natural Honey from Borneo as sweetener, Premium 78% Dark Chocolate, Cocoa powder and Himalayan Salt. Bolehlah buat peanut butter untuk diet kau orang tu.

Tapi! Kalau malas nak buat dan meragui kesedapan hasil buatan sendiri, beli je lah. Sekarang pun dah melambak jual pelbagai jenis healthy nut butter di pasaran Malaysia ni.

Nut Butter Bukan Sekadar Sapuan di Roti Sahaja.

Healthy nut butter ni boleh dipelbagaikan ye. Bukan hanya sekadar untuk disapu di roti. Boleh dibuat dips, buat smoothies, campur dalam adunan cookies ke pancake pun nampak macam sedap. Apatah lagi rasa. Heii, terliur pulak kita cakap pasal nut butter ni. Then dia ada chunky dan smooth. Pilih je mana satu yang kau orang suka.

Nak beli? Boleh order melalui instagram
@whatevernedy
 atau whatsapp terus
0197040148
.

If you are artisan nuts lover, should try one! Can last more that 6 month you know. More cheaper and more variety healthy nut butter.


Hello June

Hello June! Rasa lemau nak update blog lepas raya ni. Tak tahu lah kenapa. Itu yang lama menyepi tu. Media sosial pun lama tak berupdate. Jemu agaknya asyik menghadap je kan. So bulan baru ni kita kembali update apa yang patut.

Masa bulan puasa, ada jugalah modal nak update blog dengan menu berbuka puasa. Lepas habis puasa, tak tahu nak cerita apa. Nak cerita raya sebulan pun, raya kita tahun ni macam sehari je mood dia. Aduhaii mood, cari pasal pulak dia tenggelam timbul.

Harap-harap bulan June ni dapatlah bangkit semula mood tu kembali aktif macam biasa. Dan harap jugalah PKPB dapat rentas negeri. Banyak urusan tergendala dan harap juga dapat balik kampung. Tak pernah-pernah lama tak balik kampung. Paling lama tak balik kampung pun sebulan. Ini dah masuk 3 bulan tak balik. Bertabah lah wahai hati...

Live in the present. Count every blessing because
TODAY is the 'tomorrow' you worried about 'yesterday'.

Be grateful for what you have
because someone else is praying
for the things you take for granted.
Now, read that again.


Jenis-Jenis Pokok Monstera. Lagi Koyak Lagi Mahal. Betul Ke?

Harap tak jemu lah ye sembang pasal pokok je dalam blog ni. Dah macam salah bidang pulak masuk dalam bab pertanian. Dia ikut musim, kejap entry resepi kejap entri pepokok. Dah habis modal dengan pepokok, Fiza tukar makanan pulak. Haa gitu

Sekarang pun kan tengah musim pokok viral dan musim bercucuk tanam. Haruslah into the scene juga. Nanti kata tak cakna pulak. Selain pokok viral lidah mertua tu, pokok monstera kira dah jatuh nombor dua dah. Ke masih lagi viral pokok monstera ni? Dulu orang sibuk mencari monstera je, termasuk lah yang bercakap ni.

Monstera ni keunikan dan kecantikan dia adalah koyakkan pada daun tu. Lagi banyak koyak lagi mahal, percaya tak? Dari pemerhatian Fiza macam tu lah. Kalau salah mahap lah ye. Selain tu corak dan warna pada daun pun mempengaruhi harga pokok monstera.

Salah satu pokok monstera yang Fiza suka, Monstera Deliciosa. Suka dengan daun yang lebar dan terkoyak pada bahagian tepi tu. Pertama kali dulu beli pokok monstera deliciosa ni, umur dia tak panjang. Tak pandai jaga masa tu. Orang nak tanam pokok, kau pun nak tanam pokok jugak Sudahnya mati dan kecewa. Tengah trend monstera kan masa tu.

Dah cantik dan
semakin banyak daun pokok monstera deliciosa
 yang Fiza letak kat luar rumah. Tak boleh letak dalam rumah sebab tak muat ruang. Nak letak dalam rumah punya pasal, Fiza gigih lah cari mini monstera (gambar di atas) masa pergi Nursery haritu.

Yeay! Finally dapat jugak pokok idaman versi mini. So bolehlah jadikan indoor plant. Daun pun banyak rimbun tu dan ada tunas baru tumbuh. Harap hidup sihatlah duduk dalam rumah. Pokok monstera ni ada bermacam-macam jenis.

Kalau kau orang nak tahu pokok monstera delicosa variegata tu jenis yang have have. Golongan bangsawan dia ni. Harga bukan puluhan, ratusan dah! Kalau ada yang bertompok-tompok pun harga dia mahal juga.

Fikir banyak kali kalau nak membeli tu. Pokok Fiza beli semua bawah RM20. Pokok monstera murah murah je lah mampu pun. Lebih daripada harga tu, sila abaikan. Kalau ada orang nak hadiahkan lagi syok. Kecil tapak tangan, nyiru saya tadahkan awak!

Jenis-Jenis Pokok Monstera.

1. Monstera deliciosa ‘borsigiana albo variegata’

2. Monstera. dubia (juvenile)

3. Monstera standleyana

4. Monstera subpinnata

5. Monstera sp. peru

6. Monstera obliqua

7. Monstera deliciosa (mature)

8. Monstera adansonii var. adansonii (juvenile)

9. Monstera adansonii var. adansonii (mature)

10. Monstera epipremnoides (mature)

11. Monstera adansonii var. laniata

12. Monstera siltepecana (juvenile)

13. Monstera pinnatipartita (mature)

Mana satu pilihan kau orang? Kalau Fiza, jawapan macam biasalah. Pilih semua.


Kad Raya Dari Blogger Shida

Selamat pagi sabtu semua orang. Esok last day raya. Fiza baru dapat feel mood nak balik beraya di kampung. Bukan Raya 2.0 dah. Ni raya penghujung Syawal nama dia.

Cerita kuih raya sudah. Kita cerita kad raya pulak lah. Macam biasa setiap tahun mesti dapat kiriman kad raya dari blogger Shida ni sejak tahun 2016. Ke sebelum tu lagi tak pasti. Lupa!

Kalau tak silap, kad raya ni Fiza dapat seminggu yang lepas. Bila nampak sampul putih macam ni, kalau tak kad jemputan kahwin mesti kad raya. Tengok cop Ipoh pada sampul, dah boleh agak dah siapa penghantarnya. Siapa lagi kalau bukan Shida Radzuan.

Rajin betul dia setiap tahun hantar kad raya. Kad raya satu-satunya Fiza dapat tahun ni. Mostly yang Fiza dapat tu adalah hasil kerja design Fiza. Fiza design je dan Shida print sendiri sebab Shida ada buat bisnes printing kad raya juga setiap tahun.

Kiranya setiap tahun Fiza collaborate dengan Shida juga lah bisnes design dan printing ni. Nak jugak guna perkataan collaborate tu. Nampak macam hebat lah gitu projek juta-juta.

Seronoklah kan dapat kad raya yang kita design sendiri. Boleh juga buat simpanan hasil kerja yang ada dalam bentuk hard copy. Tak surprise tak apa. Simpan buat kenangan gitu.

Kau orang mesti dah kenal dengan blogger Shida kalau kau orang seorang blogger sejak 2010. Shida menyepi kejap. Sekarang baru muncul semula. Nak kenal? Terjah lah blog
duniashida.com
.

Terima kasih shida atas kiriman kad raya dan Terima kasih juga sudi tempah design.


Kecewa Dengan Biskut Red Velvet

Mendung je pagi ni disusuli dengan hujan bila hampir tengahari ni. Ikutkan hati nak je tarik selimut, on air cond. Wahh ala-ala duduk oversea musim sejuk gitu. Tapi terpaksa lah lupakan hasrat nak sambung tidur. Banyak kerja oii!

Awal pagi dah siapkan menu nasi lemak untuk menu sarapan dan makan tengahari. Kalau ada lebih buat minum petang. Senang tak payah bersusah payah nak masak tengahari dan buat minum petang. Tapi untuk makan malam memang tak lah.

Masak nasi lemak kot! Nasi bersantan tu kurang tahan kalau nak sampai ke malam pun. Silap-silap petang nanti kalau tak elok-elok simpan dah boleh basi dah. Dua tiga hari ni dah tak tahu nak masak apa dah sebenarnya. Jemu makan masakan sendiri. Pernah rasa tak macam tu?

Harga Biskut Red Velvet Murah Semasa Raya

Bila dah jemu nak makan masakan sendiri. Kita makan mana yang kita berselera nak makan. Mujur juga ada biskut red velvet beli haritu  sekali dengan
biskut semperit kastard
. sebab harga biskut red velvet boleh tahan murah juga kat Mydin tu.

Harga pasaran sebelum raya tak pastilah berapa harganya. Murah tu memang murah RM14.15 untuk satu bekas. Tapi kann... Lepas rasa biskut red velvet ni, mengubah balik persepsi Fiza terhadap kuih raya beli yang kurang sedap. Sebagai penggemar tegar red velvet. Kecewa sikitlah tak dapat yang betul-betul sedap.

Jangan kecam pulak ye atau pengaruh kau orang supaya tidak membeli biskut red velvet. Cuma berkongsi apa yang dirasa. Mungkin pada kau orang sedap. Tapi tidak bagi Fiza. Tekstur dia kurang crunchy dan macam biskut lemau macam tu. Mungkin juga style biskut ni macam ni kot. Entah! Tak ada jawapan.

Bila rasa dia kurang sikit, lambat lagi lah nak habis. Slow sikit nak makan. Kuih semperit kastard kemain laju habis makan. Teringin nak buat sendiri tapi bab buat kuih ni tak berapa nak pandai sangatlah. Tapi ada lah beberapa resepi yang nampak macam senang je nak buat.

Mungkin boleh gunakan resepi biskut red velvet azlina ina atau resepi red velvet che nom. Ada jugak resepi red velvet cookies resepi seminit. Perghh seminit je membuatnya. Hebat betul! Atau mungkin juga boleh cuba guna tepung segera biskut red velvet. Gerenti jadi agaknya kot.

Kita rindu awak
biskut oreo red velvet
. Cepatlah muncul!


Kenapa Pokok Lidah Mertua Tiba-Tiba Viral. Dulu Tak Pandang Pun!

Dah kenapa semua orang dok update pokok lidah mertua ni? Pokok lidah mertua tiba tiba viral di media sosial akhir-akhir ni. Puncanya? Tak diketahui. Mungkin sebab pengaruh
rakan sebaya
 viral ni yang katanya pokok indoor/pokok dalam rumah macam pokok lidah mertua ni boleh
kurangkan habuk dalam rumah
. Betul ke tidak?

Pokok Lidah Mertua Kurangkan Habuk Dalam Rumah

Apa yang Fiza tahu, pokok lidah mertua ni mampu menyingkirkan toksin dan membersihkan udara yang tercemar. Duduk dibandar ni udara sentiasa tercemar. lagi-lagi udara dalam rumah yang terperap jika tiada pengaliran udara yang baik.

Kalau susah nak faham ayat-ayat tu, senang cakap pokok lidah mertua ni untuk membersihkan udara dengan lebih baik dan pembekal oksigen yang bagus lah. Fakta ni pun telah di iktiraf oleh NASA. Haa jangan main-main dengan kebaikan indoor plant ni.

Fiza pun lama tak update tentang pokok lidah mertua Fiza ni yang dah lama Fiza tanam dan propagate sejak beberapa bulan lepas. Bila dah viral ni katanya pokok lidah mertua ni terlajak laris sampai sold out di nursery.

Harga pokok lidah mertua mungkin lebih mahal disebabkan pengaruh viral ni. Siapa dah terjebak sila mengaku. Fiza lama dah terjebak dengan houseplant ni. So nak update sikitlah pokok-pokok lidah mertua yang semakin banyak.

Kenali Pokok Lidah Mertua

Selain popular dengan nama pokok lidah mertua. Pokok lidah mertua terkenal dengan nama pokok lidah jin, kaktus lidah jin, pokok lidah ular dan pokok lidah tiong. Pokok lidah mertua dalam english pula di panggil dengan nama mother in law tongue, snake plant dan lebih popular dengan nama sansevieria.

Sedap sikit nama sansevieria tu daripada pokok lidah mertua, lidah ular dan lain-lain nama tu. Seram dengar!

baca juga :
3 jenis pokok lidah mertua/sansevieria

Kenapa lidah mertua? Mungkin kata-kata/teguran mak mertua pada menantu tu ibarat setajam lidah. Berbisa macam ular. Sebab tu juga dipanggil lidah ular. Macam tu lah kot cerita nya. Tak pasti lah sejarah pokok ni.

Nama pokok lidah jin tu mungkin bentuk dia panjang macam lidah jin. Tapi pernah ke tengok lidah jin?. Kalau google macam tu lah kot rupa panjang macam lidah jin. Tapi in real tak tahu lah kan.

Dulu Tak Pandang Pun! Sekarang Tercari-Cari Pokok Lidah Mertua

Dulu kemain masing-masing tak pandang pun pokok lidah mertua ni. Kat kampung tu hidup terbiar orang tak ambil kisah pun. Fiza pun sama camtu! Tak pandang pun pokok-pokok mak tanam. Tapi bila dah terjebak dengan houseplant. Payah nak stop. Hahaha..gelak jahat ni tau sebab diri sendiri dah terkena.

Pembiakan pokok lidah jin sangatlah mudah. Tak yah sembang kalau kata tangan panas lah tak boleh tanam pokok nanti tak menjadi lah. Sila move on sebab pokok lidah mertua ni " Hard to Kill" you know? Agak-agak tak pandai nak tanam dalam tanah, buat cara Fiza letak dalam air. Nak letak dalam air tu kena potong serong okay.

Cara Mudah Tanam Pokok Lidah Mertua

1. Potong serong daun lidah mertua

2. Letak dalam air sampai berakar

3. Tanam dalam pasu dan letak tanah

Baca juga :
Cara tanam pokok lidah mertua dalam air

Fiza potong dari pokok mak kat kampung je. Setiap kali balik mesti ambil sampailah dah banyak kat rumah ni. Suka letak pokok dalam bilik tidur dan letak pada bahagian workspace. Rasa seronok buat kerja sambil tengok pokok-pokok hijau ni. Tapi pokok lidah mertua letak kat ruang makan je. Kat workspace ni letak pokok golden pothos dan monstera je.

Bila rendam dalam air, dia akan mula berakar dalam masa 2 minggu lebih atau dalam tempoh sebulan macam tu. Fiza letak dalam balang kaca di tempat yang ada cahaya matahari yang cukup. Nak akar lagi banyak, biarkan lagi lama dalam air tu.

Selepas 1-2 bulan letak dalam pasu bertanah, baru lah anak-anak tumbuh membesar. Yang ni Fiza letak luar kat ruang car porch. Kurang cahaya sikit  tapi kira cukup cahaya jugalah ni. Siram 2-3 kali seminggu. Tak susah pun nak jaga. Yang penting, air dan cahaya cukup.

Cadang nak letak pasu ni dekat luar pagar rumah. Tapi letak dulu dalam pagar rumah dalam proses nak membesar tu. Fiza campur pelbagai jenis pokok lidah mertua. Bila dah membesar mesti nampak cantik kan.

Bila tak ada pasu, gabungkan je semuanya dalam satu pasu. Pun cantik juga! Tapi kena bersabarlah nak menunggu membesar ni. Nak pokok cepat besar tumbuh, letaklah baja. Macam kita lah manusia, kena makan baru lah membesar dengan sihat. Begitu jugalah dengan tumbuhan perlukan baja sebagai makanan.

Tak tahu nak ambil kat mana, beli je. Boleh je beli kat nursery. Harga dia mungkin lebih kurang RM8 dan ke atas bergantung kepada saiz pokok. Kalau di IKEA, saiz kecik RM11.90 dan besar RM29.90. Pilih je ikut bajet kau orang tu.


Kurma Ajwa Asli Madinah Rihura Herbs Sedap Manis. Harga Mampu Beli.

Sebut je kurma ajwa, terus terbayang dah harga kurma ajwa yang orang kata mahal tu. Betul ke kurma ajwa harga dia mahal? Dari sejarah kurma ajwa ni, kurma ajwa pertama ditanam sendiri oleh Rasullah SAW di tanah berhampiran Masjid Quba, Madinah. Dan kurma ajwa telah menjadi kurma kegemaran Nabi Muhammad Sallallahu A'laihi Wassallam.

Kurma Ajwa Kurma Terbaik

Buat masa sekarang, jumlah pokok kurma ajwa tidak banyak ditanam. Kurma ajwa dianggap kurma yang sangat istimewa dan jenis kurma ajwa terbaik di antara semua jenis kurma. Disebabkan itulah, harga kurma ajwa bukan harga biasa-biasa. Boleh dikatakan kurma premium dan harga dia premium jugalah.

Khasiat Kurma Ajwa

Buah Kurma diibaratkan 'buah ajaib' yang mempunyai banyak manfaat dari segi kesihatan. Contohnya boleh meningkatkan kadar gula darah. Mengandungi vitamin A, kalsium dan zat besi yang tinggi.

Sebab itulah buah kurma sangat sesuai dimakan ketika berbuka puasa kerana tubuh badan kita memerlukan karbohidrat dan gula yang terkandung dalam buah kurma. Ibarat macam memberi tenaga segera pada badan kita setelah berpuasa di siang hari.

Bukan itu saja ye, banyak khasiat kurma ajwa untuk ibu mengandung dan manfaat kurma ajwa untuk kesuburan juga. Jadi, bolehlah amalkan makan buah kurma ajwa ni.

Kurma Ajwa Untuk Diet

Disebabkan kurma ni mengandungi nutrisi yang banyak serta mengandungi karborhidrat yang mudah dicerna, sangat sesuai lah dijadikan sebagai kudapan/makanan ringan yang berkhasiat. Daripada ambil snack yang bergaram, berlemak dan bergula tu. Lebih baik amalkan makan kurma ajwa.

Memandangkan kurma ni sejenis buah ajaib yang memberi tenaga segera, jadi ianya sesuai sangat untuk diet. Sebabnya kurma mengenyangkan perut sekitar 5 jam dan mungkin lebih. Kenyang, berkhasiat dan sah-sah lah selamat untuk diamalkan makan kurma setiap hari tanpa perlukan supplemen tambahan.

Kira macam kurma ni ganti nasi pun boleh. Dah ada kurma ajwa ni bolehlah cuba ber diet dengan kurma ajwa. Macam Zulin Aziz dah kurus sekarang tu. Makan kurma dengan air je rahsia kurus dia! Fuhh mampu ke tidak nak membuatnya tu. Boleh cuba dari sekarang. Kot 2 3 bulan akan datang mengurus dengan jayanya.

Cara Makan Kurma Ajwa

Seperti yang kita tahu, sunnah makan kurma ganjil. Nabi Muhammad SAW mengamalkan dan menganjurkan untuk makan 7 biji buah kurma pada waktu pagi dan pada waktu berbuka puasa. Ada hadis yang menjelaskan bahawa kurma ajwa dapat mengatasi racun dan sihir.

Ini mungkin disebabkan kandungan yang terdapat di dalam kurma ajwa itu sendiri. Keistimewaan kurma ajwa adalah kerana berkat pengkhususan Rasullah SAW iaitu telah mengkhusukan jumlah 7 biji setiap hari.

Berkatnya juga daripada asalnya pokok kurma ajwa yang ditanam di tanah Madinah yang merupakan tempat khas penanaman pokok kurma ajwa. Bagi mereka yang memakan kurma ajwa ni akan beroleh keberkatan disebabkan tanaman asal kurma ni asalnya ditanam daripada tangan Nabi Muhammad SAW.

Kurma Ajwa Sedap. Sedang Elok Manisnya.

Sebelum ni Fiza pernah kongsi kurma madu yang Fiza suka tu. Itu memang sedap sebab tekstur dia lembut tapi tahap manis dia tak ramai yang suka. Ramai yang lebih suka kurma ajwa yang rasanya sedap manis yang ngam ngam. Pendek kata, sedang elok manisnya sesuai untuk semua golongan kanak-kanak mahupun yang tua.

Mak ayah nenek atuk kita memang tak suka makanan manis sangat ni. Almaklumlah dah berumur, banyak pantang larang tak boleh makan disebabkan ada penyakit lain. Mostly pada tahap umur mereka dah tak boleh makan terlalu manis. Jadi, level manis kurma ajwa ni sesuai dengan mereka.

Pertama kali rasa kurma ajwa, dapat buah tangan dari adik ipar balik umrah. Itupun dah lupa rasa dia. Kali kedua rasa kurma ajwa asli Madinah dari Rihura Herbs yang boleh beli di Malaysia je. Rasa, saiz dan tekstur dia sama. Memang kurma ajwa asli Madinah.

Saiz kurma ajwa ni sederhana, tak kecil dan tak besar pada Fiza. Tekstur dia agak lembut dan sedikit kenyal. Tapi tak liat. Seriouslah rasa dia sangat sedap. Manis tak manis macam tu lah. Susah nak describe rasa dia. So faham lah kenapa kurma ajwa ni jadi kesukaan ramai. Sebab rasa dia just nice manis dia. Mahal yang berbaloi orang kata. Lagipun baik untuk kesihatan kan.

Masing-masing baru keluar peti ais.

Macam bercita-cita nak buat air susu kurma pun sedap ni. Susu pun ada stok lagi. Takpun, buat overnight oat campur kurma pun sedap juga. Tiba-tiba macam banyak idea nak dibuat dengan kurma ajwa ni. Nantikan... kalau rajin Fiza share. Kalau tidak, Fiza makan begitu je lah.

Harga Kurma Ajwa Rihura Herbs Mampu Beli

Harga Kurma Ajwa di Arab Saudi boleh dikatakan cukup mahal, sekitar 60 – 80 riyal/kg. Di Malaysia harga biasa yang dijual sekitar RM 80.00 – RM 120.00/kg. Mahal kan?? Jangan terkejut sangat, dah itu memang harga standard di pasaran.

Nak beli Kurma Ajwa Asli Madinah dengan harga lebih murah, boleh beli dari Rihura Herbs dengan harga RM110 sekilo. By the way, kau orang boleh dapatkan dengan harga serendah RM15 untuk 100gram. Kira harga mampu beli dan semua mampu rasa. Tak nak kurma ajwa, kurma lain pun ada.

Kurma Mesir serendah RM 3 dan sekilo RM25.

Kurma Ajwa Asli Madinah RM 10 dan sekilo RM 85.

Order  melalui whatsapp :
wasap.my/60105012717/KurmaRihura

facebook :
rihuraherbs

instagram :
rihuraherbs

Nak beli untuk dijadikan hadiah pun okay ni sebab packaging dia menarik. Kualiti terjamin, harga berpatutan, kurma ajwa asli dari Madinah, buah segar dan baru. Fiza recommend lah sebab truster seller. Boleh beli anytime sebab bukan dijual pada bulan Ramadhan je. So cepat-cepat order selagi masih ada ready stok.

Tips Simpan Kurma Ajwa

Kalau kau orang beli kurma ajwa, make sure simpan dalam peti ais. Jangan simpan di tempat yang panas. Nanti kurma akan cair dan mudah penyek. Kalau sentiasa terdedah kepada panas mungkin akan membuatkan kurma mudah berulat.


Lathi Challenge

Sebelum ni pernah tengok Music Video Lagu Lathi di youtube. Nyanyian Weird Genius dan Sara Fajira. Tapi tengok sekejap je sebab tak rasa macam nak terus tengok sampai habis. Jadi, tak tahu lah lagu penuh Lathi ni macamana ceritanya. Tiba-tiba pulak Lathi Challenge ni viral.

Agak panas dan kontroversi juga Lathi Challenge. Tertanya-tanya jugalah kenapa viral pulak? Ada perasan jugalah kalau view explore instagram ada beberapa post Lathi Challenge yang asalnya popular dari aplikasi tik tok.

Ye, yang tak bertiktok macam Fiza ni memang lambat tahu menahu. Don't care lah lambat ke cepat ke. Barulah tahu rupanya ada kisah disebalik lagu Lathi ni. Then, baru faham kenapa Lathi Challenge ni Viral.

Disebalik Lagu Lathi

Lathi tu daripada bahasa Jawa Kuno yang bermaksud Lidah. Lagu Lathi adalah single pertama dari kumpulan muzik genre EDM, Weird Genius (2 orang youtuber dan seorang DJ) berkolaborasi dengan rapper dari Surabaya iaitu Sara Fajira. Keduanya adalah dari Indonesia.

Lagu Lathi menggabungkan elemen muzik elektronik dengan muzik tradisional budaya jawa. Pada awal lagu ni dia macam lagu biasa je dengan bahasa inggeris. Tapiiiii.. lepas masuk je rentak gamelan dan bahasa jawa yang satu apa pun tak faham dia bertukar macam pelik sikit dengan unsur-unsur mistik dan sedikit seram.

Credit : mojok

Katanya lagi, lagu ni diinspirasikan daripada pengalaman mereka yang terjebak dengan perhubungan cinta toksik yang penuh dengan penipuan dan juga ego. Macam kisah isteri yang terseksa disebabkan penipuan suami dia. Lepas tu dia balas dendam ke macamana entah.

Lirik lagu Lathi

I was born a fool

Broken all the rules

Seeing all null

Denying all of the truth

Everything has changed

It all happened for a reason

Down from the first stage

It isn’t something we fought for

Never wanted this kind of pain

Turned myself so cold and heartless

But one thing you should know

'Kowe ra iso mlayu saka kesalahan

Ajining diri ana ing lathi'

Pushing through the countless pain

And all I know that this love’s a bless and curse

Everything has changed

It all happened for a reason

Down from the first stage

It isn’t something we fought for

Never wanted this kind of pain

Turned myself so cold and heartless

But one thing you should know

Terjemahan:

Aku dilahirkan sebagai orang bodoh

Merusak semua aturan

Karena semuanya nol

Menyangkal semua kebenaran

Semuanya telah berubah

Itu semua terjadi karena suatu alasan

Turun dari tahap pertama

Itu bukan sesuatu yang kita perjuangkan

Tak pernah menginginkan rasa sakit seperti ini

Mengubah diriku begitu dingin dan tak berperasaan

Tapi satu hal yang harus kau ketahui

'Kamu tidak bisa lari dari kesalahan

Harga diri seseorang ada pada lidahnya (perkataannya)'

Mendorong rasa sakit yang tak terhitung jumlahnya

Dan yang kutahu, cinta ini adalah berkah dan kutukan

Semuanya telah berubah

Itu semua terjadi karena suatu alasan

Turun dari tahap pertama

Itu bukan sesuatu yang kita perjuangkan

Tak pernah menginginkan rasa sakit seperti ini

Mengubah diriku begitu dingin dan tak berperasaan

Tapi satu hal yang harus kau ketahui

'Kamu tidak bisa lari dari kesalahan

Harga diri seseorang ada pada lidahnya (perkataannya)’.

Lathi Challenge/ Cabaran Lathi

Lathi Challenge di media sosial yang tengah viral sekarang menampilkan solekan yang cantik dan kreatif dan kemudiannya bertukar rupa karakter yang menyeramkan seperti hantu/syaitan. Tarian yang dilakukan tu sangat bahaya untuk dijadikan hiburan walaupun hanya niat untuk sekadar hiburan.

Pendakwah dan penceramah bebas pun dah membuat posting tentang hukum Lathi Challenge ni supaya dihentikan daripada meneruskan cabaran ini yang dilihat mengancam jati diti seseorang Muslim.

Sesungguhnya tarian2 yg kalian lakukan itu sgt merbahaya utk dijadikan hiburan. Ketahuilah kalian tarian itu wujud dari sesetengah budaya Jawa yg syirik & khurafat. Seperti memanggil Kuntilanak serta Roh Kuda Kepang. Tolong hentikannya!

— Wan Dazrin (Official) (@wandazrin) June 4, 2020

syedbakri_alyahyaofficial
 Lathi Challenge HARAM

Kecoh apabila ambe nyatakan bahawa perbuatan yg sedang viral sekarang iaitu Lathi Challenge adalah HARAM kerana ianya menyalahi apa yg dibenarkan oleh Syarak 'Barangsiapa yang merintis suatu sunnah (yg baik) dalam Islam, maka baginya pahala amalan yang dirintisnya itu serta (dia juga beroleh) pahala orang yang mengamalkannya selepasnya dan Barangsiapa yang merintis suatu sunnah (yg buruk) dalam Islam, maka baginya DOSA amalan yang dirintisnya itu serta (dia juga beroleh) DOSA orang yang mengamalkannya selepasnya ( HR Imam Muslim)

Dengan merakamkan video berlatar belakangkan lagu, dgn solekan ala2 syaitan, maka adakah ingin kita katakan perbuatan iti harus dilakukan?

Hukum dlm agama bukan berdasarkan akal semata² tetapi mempunyai nas

Semalam sy membawa hadis ttg meniru gaya org kafir, walaupun golongan penyokong lathi challenge menyebut bahawa ianya di asas oleh org Indon dan walau sekalipun dia seorang Muslim tetap ada sumber awal yg menyebabkan mereka berani membuat sesuatu yg menyalahi syarak

Anak² melihat perkara ini, dan ramai yg meniru terutama sekali org perempuan dgn gaya yg mengaibkan

Perlu kita menutup pintu² fitnah kpd agama dan umat Islam ini agar tidak merebak sehingga melalaikan manusia

Ambe guna hujjah dan dalil, namun tetap ada yg berani nak cabar dan argue dgn menyatakan itu dan ini

Sila teruskan jika rasa Lathi Challenge itu sunnah yg baik, ambe tak mampu nak menyekat kecuali hanya menegur

— Syed Bakri Al-Yahya


Mini Parlour Palm Indoor Plants

Selamat pagi! Salam jumaat. Harini dah 27 Syawal. Tinggal dua hari je lagi nak merayakan Syawal. Sempatlah raya di kampung sehari hujung Syawal ni. Hari ni dah berkuatkuasa juga boleh sembahyang jumaat di masjid. Tapi tak semua tempat. Ada yang kena apply kedatangan melalui online. Walk in pun boleh kalau belum cukup had.

Pagi ni nak share cerita house plant lah. Rasa macam tak ada idea nak update apa dalam blog ni. Cerita apa yang best nak dikongsikan kat blog ye?. Nak update resepi, asyik masak menu yang sama je. Tak kan nak update resepi yang sama.

Baru-baru ni ada terbaca pokok viral which is pokok lidah mertua tu membahayakan kesihatan jika ditanam di dalam rumah. Kalau kau orang jenis baca tajuk je memang kau orang akan set terus dalam kepala pokok lidah mertua tu bahaya ditanam.

Sila cari fakta dan rajinkan membaca. Jangan salah anggap. Biasalah letak tajuk nak gempak. Tajuk gempak tapi orang tak baca content tak bagus juga. Lain kali baca dulu

Ini apa yang Fiza baca daripada buzzkini.com

Seorang ahli Kimia, Dr Fatimah Salim yang juga Fello Penyelidik di Institut Penyelidikan Sebatian Semulajadi Atta-ur-Rahman (AuRIns), Universiti Teknologi Mara (UiTM) Kampus Puncak Alam, Selangor itu, meluahkan rasa bimbangnya dengan trend semasa yang menyimpan pokok dengan nama saintifik Sansevieria Trifasciata ini di dalam rumah lebih-lebih lagi didalam pasu berisi tanah kerana boleh membiakkan mikroorganisma.

Menurutnya ini kerana tanah merupakan lokasi kondusif untuk mikroorganisma bermandiri kerana kandungan bahan organik, inorganik dan mineral yang tinggi.

“Setiap jenis tanah didiami mikroorganisma yang berbeza seperti bakteria, alga, kulat, protozoa, actinomycetes dan ciliata. Setiap satu gram tanah yang subur mengandungi 10 bilion sel mikroorganisma terutama berdekatan dengan akar pokok (rhizosphere).

“Sebab itu tanah tidak sepatutnya di simpan dalam rumah, apa lagi untuk individu yang lemah sistem imuniti kerana akan mudah terkesan dengan kehadiran mikroorganisma ini,” jelasnya

Namun menurut Dr Fatimah, terdapat alternatif lain bagi menggantikan tanah jika ingin menyimpan pokok itu di dalam rumah seperti tanah liat yang dikembangkan atau Leca, sabut kelapa, sekam padi, ‘perlite’ iaitu sejenis mineral hasil letusan gunung atau menggunakan kaedah hidroponik.

“Antaranya tanah liat yang dikembangkan atau Leca, sabut kelapa, sekam padi, ‘perlite’ iaitu sejenis mineral hasil letusan gunung atau menggunakan kaedah hidroponik.

“Boleh juga gunakan air sahaja namun harus rajin menukarnya untuk elak nyamuk bertelur dan mengurangkan mikoorganisma bermandiri,” katanya.

Jadi, faham dah kan. Yang tanam di luar tu tak ada masalah. Cuma yang tanam dalam rumah tu kena ambil peduli sikit.

Kebanyakkannya indoor plants Fiza guna kaedah letak dalam air atau guna crystal gel je. Cuma ada beberapa je guna tanah. Itupun tanah jenis yang kurang serap air macam sabut kelapa tu lah. Trend trend juga tapi  kena tahu juga tu mana boleh mana tidak.

Well, dah boleh move on dengan pokok lidah mertua tu. Nak share pokok mini parlour palm, satu lagi indoor plant yang menarik. Biasa orang panggil pokok buluh ke ek? Tak pastilah parlour palm ni sama ke tidak dengan areca palm.

Pokok-pokok ni bukan ada satu nama. Bermacam-macam nama ada kan. Itu yang  buat confuse tu. Pokok ni tak ada dalam senarai houseplant yang Fiza suka cuma entah kenapa masa pergi IKEA awal tahun hari tu sebelum PKP, tertarik pulak dengan Pokok Parlour Palm ni.

Mungkin sebab tengok harga dia macam murah sikit kot. Tu yang beli tu. Golden pothos ikea yang Fiza beli berjaya hidup bertahun-tahun sampai repot banyak pasu dah. Dracaena ikea kecundang tak panjang umur. Tak tahu sebab apa.

Kalau beli pokok kat IKEA tak tahu lah kenapa umur dia tak panjang. So far beli ikea palms ni okay pulak dia dah berbulan elok hidupnya letak dalam rumah. Fiza beli yang mini je lah nak cuba tanam kat rumah sesuai ke tidak. Yang large parlour palm tu rasa macam harga tak termasuk dalam bajet. So lupakan je yang large tu.

CHAMAEDOREA ELEGANS

Chamaedorea elegans, the neanthe bella palm or parlour palm, is a species of small
palm tree
 native to the rainforests in Southern Mexico and Guatemala.The parlor palm is one of the most heavily sold houseplant palms in the world.
-
wikipedia

Harga untuk mini Parlour Palm ni RM8.90. Kira murah jugalah untuk sepasu pokok yang cantik ni. Dengar kata banyak pokok sold out kat IKEA. Betul ke? Penangan hobi baru rakyat Malaysia. Semua habis pakat beli pokok.

Elok jugalah rajin menanam pokok ni. Tenang sikit mata memandang pepokok hijau. Kat bandar ni kalau orang tak tanam pokok, tak dapatlah tengok hutan hijau. Hutan batu je banyak. Lagipun okaylah tanam pokok ni boleh produce more oksigen. Hidup kita kan saling berkait dan memerlukan. Tak gitu?

Parlour Palm Care

Perlu di siram dengan secara sederhana. Tak lebih dan tak kurang air. Sesuai untuk hiasan dalam rumah dan diletakkan pada tempat yang mempunyai cahaya. Elakkan letak di tempat yang direct sunlight.

Macam Fiza, letak je dalam bekas kaca berisi crystal gel ni. Air letak sikit je. Agak-agak crystal gel dah mengecil. Tambah air bagi kembang dan kurangkan air. Mudah je macam ni. Tak perlu nak siram hari hari.

Okay jugalah beli pokok yang boleh tanam dalam tanah dan secara hydroponik. Untuk tak pakar menanam guna tanah ni, boleh lah tiru kaedah hydroponik ni. Sesuai lah kot untuk newbie macam Fiza. Dulu heran orang suka tanam pokok. Now, dah terjebak baru faham feeling dia macamana.


N'Joy Pothos @Epipremnum Aureum N' joy

Masih lagi nak cerita tentang spesis pokok sirih gading yang namanya N'Joy Pothos. Bukan N'joi astro tu ye. Jangan salah faham pulak. Bagitau sesiap. Mula mula tengok macam nak beli, lepas tu dia berubah fikiran pulak. Errr...Macam tak payahlah.

Last-last terambil juga sekali. Eh eh..cepat betul perempuan berubah fikiran kan. Nasib lah husband pun jenis faham dan suka juga tanam pokok. Dia pun bodek pokok mak jugak tu kalau balik kampung.

Macam tak sabar dah ni nak balik kampung berhari raya dengan mak abah ni. Tapi bukan 10hb lah. Kita balik beberapa hari lagi lah. Puasa 6 berbaki lagi 3 hari lagi. Habis puasa 6 minggu ni terus kita balik kampung. Barulah betul-betul ada feel raya.

N'Joy Pothos @Epipremnum Aureum N' joy.

Photos varieties ada banyak. Kadang tu confuse juga dengan nama dan spesis dia. Pearls and jade vs N'joy pothos  ni lebih kurang sama rupa dia. Yang beza kan dia cuma Njoy tak ada tompok-tompok kecil. Cuma ada lorekan besar warna hijau dan putih/kuning je.

Disebabkan Fiza dah biasa membela pokok golden pothos selama beberapa tahun ni. So, macam tak ada masalah lah nak jaga pokok jenis pothos. Tertarik dengan corak N'joy Pothos yang macam marble gabungan warna hijau dan putih kuning macam tu. Nak kata kuning tak kuning nak kata putih tak putih. Entah!

Lagipun repotting pothos ni mudah. Potong keratan batang daun yang ada akar tu, kemudian repot je dalam pasu lain. Kalau tak yakin boleh hidup, rendam je dalam air sampai akar tu banyak dan pokok hidup sihat. Lepas tu baru lah repot pun boleh.

Kalau tak yakin lansung, kau orang tanam je lah dalam air. Ganti air seminggu sekali. Tak payah risau-risau nak siram pokok bunga tu. Cuma kena pastikan tak ada jejentik je lah. Boleh bela ikan laga dalam bekas kau orang tu kalau tak nak nyamuk bertelur.

baca juga :
3 jenis tanaman hiasan dalam air

How to Water Pothos.

Sama macam pokok lain. Semua sekali siram je dalam kekerapan 2 hari sekali macam tu. Tapi kalau musim cuaca panas, kena tengok-tengok juga tanah dia betul-betul kering atau tak. Kalau dah kering tu, siram lah ye.

Tak sabar nak tunggu pokok N'joy Pothos ni membesar dan menjalar. Sebab tu siap-siap letak dalam pasu dan buat hiasan pokok gantung. Cantik okay kalau dia tergantung tu. Cepat sikit besar eh. Ye, tahu mesti ada yang tanya mana beli tali gantung pasu ni kan?

Buat sendiri je. Cuma beli tali jut tu kat kaison. Tak ingat berapa harga tali tu. Kalau tak tanya pun memang nak cakap juga.

Dalam 1 gulung tali tu dapat buat 4 je hanging knot ni. Nyesal pulak beli satu je. Tapi satu pun boleh tahan juga dia. Nak murah sikit cuba tanya kedai hardware kot ada jual.  Ikatan tali gantung pasu tu Fiza ikut tutorial kat youtube je. 5 minit dah siap. Mudah je kawan-kawan. Cubalah.

baca juga :
DIY macrame knot untuk hanging planters.

Jenis-Jenis pipremnum and Scindapsus (Pothos Houseplant Varieties)

Credit photo : Aaron Apsley Artwork

1. Marble Queen

2. N'joy

3. Golden

4. Manjula

5. Silver Anne

6. Treubii

7. Silver Splash

8. Jade

9. Exotica

10. Varietgated neon

11. Golden

12. Cebu Blue

13. Pearls & Jade

14. Jade Satin

15. Treubii Moonlight'

16. Neon

17. Silver Lady

18. Snow Queen

19. Argyraeus

20. Jessenia


Pelaksanaan Perintah Kawalan Pergerakan Pemulihan (PKPP) Mulai 10 Jun

Ramai yang ternanti-nantikan pengumuman khas Perdana Menteri hari ni berkenaan dengan Perintah Kawalan Pergerakan Bersyarat (PKPB). Dilanjutkan atau tidak? Setelah mendengar pengumuman khas ni rasa nak nangis pun ada bila dapat tahu dah boleh rentas negeri.

PKPB jadi PKPP (Pelaksanaan Perintah Kawalan Pergerakan Pemulihan). Kecuali PKPD (Perintah Kawalan Pergerakan Diperketatkan). Jangan ingkar perintah kawalan ok.

Credit : google

Perkara pertama yang semua orang fikir adalah nak balik kampung. Ye, betul! Itulah yang ada dalam fikiran sekarang tak ada benda lain dah. Lagipun masih lagi dalam mood raya walaupun dah pertengah Syawal. Janji dapat balik kampung beraya dengan keluarga di kampung.
Terbayangkan keseronokan dah! Rasa tak sabar nak tunggu 10hb tu. Sabar-sabar. Tapi itulah terfikir juga bila segerombolan kereta dan umat manusia balik kampung, memang akan jammed lah kan. Lautan jammed sanggup ku redahi. Cewahhh. kemain lagi.

Ingat kawan-kawan, SOP kena patuhi juga. Fiza plan nak balik hari jumaat lah. Risau juga kalau ramai yang keluar sekali satu hari tu kan. Tak boleh seronok sangat. Masih risau dan perlu fikirkan social distancing juga. Bukan mudah nak lalui kehidupan baru new normal ni. Kita pelan-pelan kayuh dan hadam kehidupan baru kita ni okay.

Antara pengumuman yang dibuat adalah seperti di bawah. Baca dan faham betul-betul.

TEKS UCAPAN

YAB TAN SRI DATO’ HAJI MUHYIDDIN BIN HAJI MOHD YASSIN

PERDANA MENTERI MALAYSIA

PELAKSANAAN PERINTAH KAWALAN PERGERAKAN PEMULIHAN (PKPP)

7 JUN 2020 (AHAD)

Bismillahirrahmannirrahim,

Assalamualaikum Warahmatullahi Wabarakatuh dan Salam Sejahtera,

Apa khabar semua? Saya doakan semoga saudara dan saudari sihat walafiat.

1. Pada Petang Jumaat yang lalu saya telah mengumumkan Pelan Jana Semula Ekonomi Negara atau PENJANA dengan 40 inisiatif bernilai RM35 billion untuk membantu usaha pemulihan ekonomi negara yang terjejas akibat penularan wabak COVID-19. Pada petang ini pula saya akan mengumumkan beberapa langkah yang akan diambil oleh kerajaan untuk memasuki fasa pemulihan COVID-19. Fasa pemulihan ini adalah sebahagian daripada exit strategy atau strategi keluar daripada Perintah Kawalan Pergerakan yang mula dilaksanakan pada 18 Mac 2020 diikuti dengan Perintah Kawalan Pergerakan Bersyarat sejak 4 Mei 2020.

2. Alhamdulillah, sejak PKP dan PKPB dilaksanakan kadar jangkitan COVID-19 di negara kita menunjukkan trend yang semakin menurun. Satistik Kementerian Kesihatan memperlihatkan kadar jangkitan dalam kalangan rakyat tempatan semakin rendah dan terkawal. Kebanyakan kes yang dicatatkan sejak kebelakangan ini adalah kes import dan kes-kes yang melibatkan pendatang asing tanpa izin di depot-depot tahanan imigresen. Kita bersyukur kerana tindakan pantas para petugas barisan hadapan telah berjaya membendung penularan COVID-19 dalam kalangan tahanan di depot imigeren dan keadaan pada masa ini adalah terkawal. Pada masa yang sama, kapasiti perubatan dan kesihatan awam negara kita juga berada pada tahap yang lebih baik dan meyakinkan. Ini menunjukkan Malaysia telah berjaya membendung penularan COVID-19 dengan berkesan dan kini sedang memasuki fasa pemulihan.

3. Saya nak mengucapkan syabas kepada para petugas barisan hadapan dan anda semua yang telah menyumbang kepada kejayaan kita membendung wabak COVID-19. Kejayaan ini adalah kejayaan anda semua. Anda telah memberi kerjasama yang baik kepada pihak berkuasa dengan mematuhi semua SOP yang ditetapkan sepanjang PKP dan PKPB dilaksanakan.

4. Oleh itu, pada petang ini saya nak mengumumkan satu berita yang agak melegakan kepada anda semua. PKPB yang akan berakhir pada 9 Jun 2020 akan digantikan dengan Perintah Kawalan Pergerakan Pemulihan atau PKPP yang akan bermula pada 10 Jun 2020 hingga 31 Ogos 2020. Dalam tempoh PKPP ini, lebih banyak kelonggaran diberikan kepada saudara-saudari untuk menjalani aktiviti kehidupan seharian di samping mematuhi SOP secara berterusan.

5. Mulai 10 Jun 2020, perjalanan rentas negeri akan dibenarkan kecuali di kawasan yang diisytiharkan Perintah Kawalan Pergerakan Diperketatkan atau PKPD. Jadi, bagi mereka yang ingin menziarahi ibu-bapa yang tinggal berjauhan di negeri lain bolehlah berbuat demikian. Cuma nasihat saya sentiasalah jaga kebersihan diri, pakai pelitup muka apabila berada di tempat awam dan elakkan tempat yang sesak semasa pulang ke kampung. Ingat, jika ibu bapa anda adalah warga emas, mereka berada dalam kategori orang yang mudah terdedah kepada jangkitan. Jadi, walaupun kita seronok dapat menziarahi mereka, tanggungjawab utama kita ialah untuk melindungi mereka daripada terkena jangkitan.

6. Dalam tempoh PKPP ini juga, hampir semua aktiviti sosial, pendidikan, keagamaan, perniagaan, sektor ekonomi dan sebagainya akan beroperasi semula secara berperingkat dengan pematuhan sepenuhnya kepada SOP. Sepertimana yang telah diumumkan oleh YB Menteri Kanan Pertahanan, perkhidmatan gunting rambut dan salun akan dibenarkan. Pasar terbuka, pasar pagi, pasar malam, pasar tamu, bazaria, medan selera, pusat penjaja, food truck dan gerai makan juga akan dibenarkan.

7. Selain itu, aktiviti komersial yang melibatkan urus niaga jualan dan pemasaran bukan dalam premis perniagaan juga dibenarkan. Termasuk dalam senarai yang dibenarkan juga ialah lawatan ke muzium, indoor busking, dobi layan diri, aktiviti perikanan rekreasi termasuk kolam pancing komersial dan penggambaran filem. Mesyuarat dan bengkel juga dibenarkan dengan syarat mematuhi sepenuhnya protokol kesihatan dan mengoptimumkan ruang.

8. Dalam kategori sukan, beberapa jenis sukan dan rekreasi akan dibuka semula dengan pematuhan kepada SOP. Ini termasuk latihan persediaan pasukan permainan sukan, aktiviti sukan yang tidak melibatkan sentuhan badan seperti bowling, badminton, memanah, menembak dan lain-lain. Aktiviti berkumpulan di luar seperti kayuhan basikal dan konvoi motosikal juga dibenarkan. Yang masih tidak dibenarkan ialah pertandingan sukan atau permainan yang melibatkan perhimpunan penyokong atau penonton yang ramai seperti di stadium, sukan renang dan kolam renang awam, dan sukan bersentuhan seperti ragbi, gusti, tinju, bolasepak, bola keranjang dan hoki.

9. Selaras dengan fasa penjanaan semula ekonomi negara dan tiada lagi sekatan rentas negeri, aktiviti pelancongan domestik akan dibenarkan. Jadi saudara-saudari bolehlah membawa keluarga untuk melancong di dalam negeri dengan mengamalkan kebiasaan baharu atau new normal setelah hampir 3 bulan tidak ke mana-mana. Bagi yang berhasrat untuk melancong ke luar negara, tunggu dulu kerana sempadan negara kita masih ditutup.

10. Dalam kategori perayaan dan aktiviti keagamaan, saya nak sampaikan berita baik. Sambutan Hari Raya Aidiladha dan ibadah korban akan dibenarkan tertakluk kepada SOP pihak berkuasa agama Islam. Untuk solat berjemaah dan aktiviti keagamaan di masjid dan rumah-rumah ibadat pula, kelonggaran untuk membenarkan lebih ramai jemaah hadir mengikut ruang keluasan masjid atau rumah ibadat sedang diperhalusi oleh kerajaan dan akan diumumkan sedikit masa lagi.

11. Bagi ibu-bapa yang ada anak yang bersekolah, pastinya saudara-saudari tertanya-tanya bila sekolah akan dibuka. Untuk makluman saudara-saudari, sekolah akan dibuka secara berperingkat dalam tempoh PKPP ini setelah mendapat nasihat daripada Kementerian Kesihatan. Kementerian Pendidikan akan membuat pengumuman terperinci mengenainya sedikit masa lagi.

12. Dalam tempoh pemulihan menuju normalisasi ini, beberapa aktiviti dan sektor di dalam senarai negatif semasa PKPB akan dilonggarkan atau dibuka berdasarkan SOP yang ditetapkan. Umpamanya, waktu operasi perniagaan akan kembali seperti biasa dengan pelaksanaan kebiasaan baharu yang melibatkan pemilik premis dan pelanggan. Penjarakan sosial, penggunaan pelitup muka di tempat awam dan membasuh tangan menggunakan sabun atau hand sanitizer merupakan kebiasaan baharu yang mesti diamalkan.

13. Walaupun saya telah mengumumkan banyak kelonggaran, ini tidak bermakna tiada lagi apa-apa sekatan yang akan dilaksanakan oleh kerajaan untuk mengawal penularan COVID-19. Beberapa aktiviti atau sektor masih dillarang. Ini termasuk pub, kelab malam, pusat hiburan, pusat refleksologi, pusat karaoke, taman tema, perarakan keagamaan dalam jumlah yang ramai, kenduri-kendara, rumah terbuka dan apa-apa aktiviti lain yang melibatkan kehadiran orang ramai yang bersesak di suatu tempat sehingga menyukarkan amalan penjarakan sosial dan pematuhan kepada SOP.

14. Untuk mengetahui dengan lebih lanjut senarai aktiviti atau sektor yang dibenarakan dan yang tidak dibenarkan, saudara-saudari bolehlah layari
laman web Majlis Keselamatan Negara
.

Saudara dan saudari yang saya kasihi sekalian,

15. Kerajaan akan melaksanakan PKPP dengan berteraskan 7 Strategi iaitu:

• Pengukuhan Kesihatan Awam;

• Perundangan dan Penguatkuasaan;

• Pengukuhan Kawalan Sempadan;

• Pembukaan Sepenuhnya Sektor Ekonomi;

• Pembudayaan Kebiasaan Baharu;

• Pemerkasaan Tanggungjawab Komuniti; dan

• Perlindungan Golongan Berisiko.

16. Strategi ini akan dilaksanakan melalui Jawatankuasa Khas Menteri Mengenai Pelaksanaan PKPP yang dipengerusikan oleh YB Menteri Kanan Pertahanan. Manakala di peringkat kerajaan negeri pula, strategi ini akan dilaksanakan melalui jawatankuasa yang diwujudkan oleh YAB Menteri Besar dan Ketua Menteri. Pelaksanaan strategi ini pastinya memerlukan kerjasama dan sokongan semua pihak termasuk jentera kerajaan pusat dan negeri, pihak swasta, pertubuhan bukan kerajaan serta pemimpin dan ketua komuniti.

17. Sejak PKP dilaksanakan hampir 3 bulan yang lalu, kerajaan telah melaksanakan pelbagai strategi dan langkah yang wajar dalam menangani dan membendung wabak COVID-19. Banyak kawalan dan sekatan yang dikenakan ke atas saudara dan saudari sekalian. Itu tak boleh, ini tak boleh dan sebagainya. Namun, saya sedar kerajaan tidak boleh mengawal kehidupan saudara-saudari buat selama-lamanya untuk menghindari jangkitan wabak ini. Saya tahu saudara-saudari juga mahu menjalani kehidupan seperti biasa. Saudara-saudari ingin keluar bekerja, berniaga, beriadah, melancong bersama keluarga dan melakukan aktiviti-aktiviti lain dalam kehidupan seharian.

18. Jadi, kini tibalah masanya kerajaan memberikan lebih banyak kelonggaran kepada saudara-saudari dengan syarat saudara-saudari sendiri mengambil tanggungjawab secara serius untuk mengamalkan kebiasaan baharu kehidupan dan mematuhi semua SOP yang ditetapkan oleh kerajaan. Ini bermakna, tanggungjawab untuk memastikan wabak COVID-19 kekal terkawal berada di tangan saudara dan saudari sekalian. Saya juga ingin menekankan kepentingan peranan pemimpin masyarakat termasuk ketua kampung, ketua komuniti dan pemimpin NGO dalam membendung penularan wabak ini dengan memastikan semua anggota masyarakat mematuhi SOP yang ditetapkan oleh kerajaan. Tidak kurang pentingnya ialah peranan majikan. Para majikan juga mestilah memastikan semua pekerja mematuhi SOP di tempat kerja.

19. Jika saudara dan saudari semua terus berdisiplin dan beristiqamah, saya percaya insyaAllah penularan wabak ini akan kekal terkawal dan kita akan memasuki fasa normalisasi selepas 31 Ogos 2020 sehinggalah vaksin untuk virus COVID-19 ditemui. Namun, saya ingin mengingatkan sekiranya berlaku peningkatan mendadak kes positif COVID-19 dalam tempoh ini, kerajaan tidak akan teragak-agak untuk melaksanakan Perintah Kawalan Pergerakan Diperketatkan atau PKPD di kawasan atau lokaliti yang berkenaan. Saya harap kita semua sentiasa berdisiplin supaya peningkatan kes COVID 19 dapat kita elakkan.

20. Sehubungan dengan pelaksanaan PKPP ini, saya menyeru saudara dan saudari semua untuk menggunapakai aplikasi MySejahtera yang telah dibangunkan oleh kerajaan untuk membolehkan saudara-saudari melaksanakan penilaian kesihatan kendiri. Aplikasi ini juga akan membolehkan Kementerian Kesihatan Malaysia mengambil tindakan yang cepat, tepat dan berkesan untuk mengenalpasti dan memaklumkan kontak rapat sekiranya berlaku kes jangkitan COVID-19 dalam masyarakat.

21. Apa yang penting ialah kita semua mestilah bersedia untuk membudayakan kebiasaan baharu dalam kehidupan kita. Ya adakalanya kita merasakan sedikit sukar untuk mengamalkannya tetapi percayalah setiap kesukaran itu akan disusuli dengan kesenangan. Sepertimana firman Allah s.w.t dalam surah Al-Syarhu ayat 4 dan 5:

فَإِنَّ مَعَ ٱلۡعُسۡرِ يُسۡرًا .  إِنَّ مَعَ ٱلۡعُسۡرِ يُسۡرٗا

Yang bermaksud:

Oleh itu, maka (tetapkanlah kepercayaanmu) bahawa sesungguhnya tiap-tiap kesukaran disertai kemudahan. Sekali lagi ditegaskan, bahawa sesungguhnya tiap- tiap kesukaran disertai kemudahan.

22. Akhirnya, saya berdoa semoga kesihatan dan kesejahteraan kita sentiasa terpelihara dan kita semua dapat menjalani kehidupan yang bahagia bersama keluarga dan orang-orang yang tersayang.

Wabillahi al-taufil walhidayah wassalamu’alaikum wa rahmatullahi wa barakatuh

Dari teks ucapan Perdana Menteri, banyak kelonggaran telah diberikan. Harap kita semua patuhi SOP untuk terus kekal selamat dan putuskan terus rantaian pandemik Covid 19. #kitajagakita

Credit :
Prime Minister's Office of Malaysia Official Website
.


Pokok Scindapsus Pictus Spesis Sirih Gading Yang Cantik

Pokok sirih gading antara pokok favourite Fiza jugalah sebab cara penjagaan sirih gading dan cara tanam pokok sirih mudah. Itulah pokok pertama yang buatkan Fiza terjebak nak menanam. Kalau tidak, memang lansung tak berminat nak menambah houseplant.

Dulu tak faham kenapa mak asyik beli pokok je. Penuh kawasan rumah dengan pokok sampai boleh nursery bunga dah. Asal ada orang datang mesti belek pokok mak minta benih pokok. Sekarang baru lah faham kenapa. Tanam pokok ni terapi diri dan berbakti kepada tanah juga. Tapi seronoklah ada kawasan luas macam kat kampung kan.

By the way, dari pengalaman Fiza tanam pokok sirih gading ni semuanya hidup sihat dan dah berpasu-pasu dah Fiza propagate. Sejak kenal dengan sirih gading lah baru lah Fiza rasa macam hebat pulak menanam pokok ni. Padahal dulu selalu set dalam kepala ni tak boleh tanam pokok sebab tangan panas. Istilah yang orang selalu sebut kalau tak pandai tanam bunga.

Tapi sebenarnya semua orang boleh tanam bunga. Kan? Cuma kena ambil tahu dulu jenis pokok dan cara penjagaan dia. Paling penting pokok tu boleh disesuaikan dengan cuaca dan persekitaran rumah kita. Contoh macam kalau beli bunga kat Cameron Highland tu.

Mostly bunga dari sana dah biasa hidup sejuk tapi bila kita bawa balik. Tak pernah nak hidup elok kecuali bunga kaktus sebab pokok kaktus ni jenis 'hard to kill' juga macam snake plant juga.

Scindapsus Pictus/ Scindapsus Pictus Argyraeus/ Scindapsus Pictus Silver Satin

Terberkenan dengan pokok hiasan seperti daun keladi yang bertompok-tompok warna perak (silver) ni. Bila tengok terasa macam memanggil manggil je suruh di beli. Scindapsus pictus ni daun dia macam tebal sikit daripada golden pothos tu.

Selain tompok-tompok
tahi unta
 tu, daun dia kalau dilihat secara dekat nampak macam berkilat kilat dan macam baldu. Sangat cantik untuk ditatap. Dari jauh nampak cantik, kalau dekat apatah lagi.

Cara Tanam

cara tanam pokok sirih gading ni mudah je. Potong batang yang dah berakar sikit tu dan letak je dalam air. Lama lama nanti dia akan berakar panjang dan tumbuh tunas daun baru. Boleh dijadikan sebagai dish garden. Nak cantik lagi letakkan batu batu atau crystal gel. Boleh klik label tanaman kalau nak tahu banyak lagi tentang tanaman yang Fiza kongsikan.

Pokok jenis macam ni dia akan menjalar dan cantik untuk hiasan dalam atau luar rumah. Kalau letak luar rumah kenalah tanam dalam pasu yang bertanah. Sama juga caranya pembiakkan melalui keratan batang.

Cara Penjagaan

Kalau letak dalam balang air, hanya pastikan air sentiasa ada dan secukupnya. Kalau diletakkan di luar, letakkan di tempat yang redup. Jangan letak direct bawah matahari takut daun dia melecur disebabkan panas. Nak daun dia rimbun cepat, letakkan baja.

Kebaikan tanam pokok ni sama macam Kebaikan pokok snake plant juga yang membuatkan pokok snake plant semakin popular sekarang ni kan.

Ehhh lupa pulak. Harga pokok scindapsus ni RM12 kalau tak silap di Seremban Lanscape and Nursery.

Jenis-Jenis Scindapsus

Credit photo : aaronapsley.com

1. Scindapsus Exotica

2. Scindapsus Argyraeus

3. Scindapsus Jade Satin

4. Scindapsus Silver Splash
5. Scindapsus Silvery Anne
6. Scindapsus Silver Lady


Resepi Kuih Semperit Kastard. Lahhh, Senang Je Rupanya Nak Buat Pun!

Kuih Semperit kastard ni bukan Fiza buat. Bagitau sesiap, nanti kang ada yang komen pandai Fiza buat kuih semperit. Kalau ada yang komen gitu nampak sangat tak membacanya pun. Haha..berhati-hati jangan sampai kantoi. Hahaha...

Boleh tak nak cakap, baru tahu ada kuih semperit kastard. Betapa noob je alahaii. Berapa tahun dah beraya baru tahu ada kuih semperit kastard? Ke selama ni pernah makan tapi tak tahu. Iyelah kan, beraya rumah orang mana ada label nama-nama kuih.

Kalau ada, memang rare lah tuan rumah label nama kuih dekat bekas kuih raya. Melainkan dia hidang guna packaging asal siap berlabel (kalau beli). Fiza baru tahu sebab baru tahun ni lah terjebak beli kuih raya (jenis biskut) sendiri. Sumpah tak tipu!

Selama ni jenis tak berapa buat kuih raya sangat. Buat kerepek pisang dan cookies mana yang mudah macam
cornflakes cookies
,
cornflakes madu
,
popiah nestum
 tu je. Itupun kuantiti sedikit. Tak buat banyak sebab raya balik kampung dan weekend pun jarang ada rumah pergi beraya atau balik kampung.

So bila orang nak datang, tak ada orang kat rumah macam tu. Kuih yang buat tu pun bawa balik kampung. Cuma tinggal sikit untuk kat rumah sendiri. Kot kot ada tetamu datang tetiba kan.

Sesungguhnya Fiza tak pernah cuba buat kuih semperit. Kuih semperit kastard apatah lagi. Jenis orang boleh masak lauk pauk je. Kuih muih masih di tahap membimbangkan. Risau betul kalau buat nanti termasuk dalam kategori 'masak apa tak jadi harini'.

Dia punya fobia nak membuat kuih dan kek-kek tu masih terasa lagi. Ajak husband pergi Mydin nak beli kuih raya. Sebenarnya nak cari tart nanas. Dia punya teringin tak boleh bawak bincang.

Dah masuk Mydin, mata sibuk mencari kuih tart. Berakhir dengan kehampaan sebab kuih tart yang dicari satu pun tak ada! Siapalah yang memborang kuih tart entah.

Takpe! Cari kuih lain. Nampak kuih semperit. Kuih favourite juga ni sebab suka jenis semperit rangup. Beli lah kuih semperit. Masa tu tak baca label lagi. Ni jenis main ambik je. Musim PKP kan, kena cepat membeli grab apa yang depan mata walaupun masuk Mydin tak ada had waktu boleh masuk berapa lama.

Mungkin sebab kamiorang pergi masa sejam lebih lagi nak tutup. Tak ada orang sangat. Tapi Mydin nak tutup dah kot. Nak berlama-lama kenapa pulak kan.

Cerita dia, balik rumah nak makan baru baca label 'Kuih Semperit Kastard'. Kastard? Sejak bila semperit ada kastard? Nasib kau lah Fiza oii tak tahu nama kuih ni dah upgrade taraf
kluster kayangan
 kastard.

Sekali rasa, sedap oiiii! Hilang terus persepsi Fiza terhadap kuih beli tunjuk-tunjuk ni. Dulu selalu fikir kuih beli-beli kat luar ni macam kurang sedap sebab buat dari kilang kan. Yang homemade lagi sedap. Itu memang tak dapat dinafikan lah.

Rupanya sedap juga kuih beli ni. Mungkin tak semua lah. Kira boleh recommend lah untuk kau orang beli kuih Semperit Kastard kat Mydin tu. Kira sedap lah ikut citarasa Fiza. Kuih lain tak pasti sedap ke tidak.

Boleh je nak beli kalau nak cuba rasa. Harga pun tak mahal sangat. Seingat Fiza RM14.15 untuk sebekas macam ni. Kira berbaloi jugalah. Mungkin juga sebab lepas raya dia jual murah.

Dah tahu ada kuih semperit kastard, terus google resepi semperit kastard. Tengok dekat youtube buat orang lapo. Lahhh, senang je rupanya nak buat pun!

Resepi Biskut Semperit | Semperit Dahlia

Bahan-Bahan

250gm Mentega

150gm Gula Aising

1 Telur Kuning

1 sk Esen Vanila

250gm Tepung Cookies

150gm Tepung Kastad

30gm Tepung Jagung

Hiasan

Gula

Urai Coklat

Urai Ceri

Ingredients

250gm Butter

150gm Icing Sugar

1 Egg Yolk

1 tsp Vanilla Essence

250gm Cookies Flour

150gm Custard Flour

30gm Corn Flour

Decoration :

Sprinkles

Chocolate Rice

Cherry

Nak lebih mudah membuatnya, boleh tengok video resepi biskut semperit dari youtube buat orang lapo. Bila tengok resepi ni rasa macam nak cuba buat. Cari bahan-bahan dululah ye. Selamat mencuba.

Credit :
Buat Orang Lapo


Resepi Nanas Goreng Viral

Nanas goreng??? Macam pelik dan tak pernah dibuat orang goreng nanas. Pisang goreng, keledek goreng, sukun goreng dah biasa dengar dah. Tapi nanas goreng? Hari tu dengan tak sengaja, tertengok berita TV3. Kan ada selingan sikit tu kan.

Ada lah satu slot tu usahawan di Bandar Pasir Puteh, Kelantan jual nanas goreng. Dah setahun berniaga tapi baru-baru ni lah baru viral katanya. Dah keluar televisyen, mesti pergi jauh lagi viral dia. Ke belum lagi?

Nanas ni sejenis buah yang berair sedap di makan begitu saja. Sedap ke dibuat goreng? Yang Fiza tahu makanan berasaskan nanas ni sedap dimasak pajeri nanas. Sedap oiii! Tapi tak pandai masak pajeri nanas.

Nanas masak lemak pun sedap juga. Selain tu buat jus nanas pun sedap. Kalau nanas potong kecil-kecil yang masak campur gula dan air tu orang panggil ape ye? Yang macam dalam tin tu. Air nanas ke? Buat macam tu pun sedap juga.

Masak dalam seperiuk lepas tu simpan dalam bekas letak dalam peti ais. Minum sejuk sejuk sedap betul.

Tapi!

Nanas goreng tu memang unik betul. Seperti apa yang Fiza tengok haritu, dia guna nanas madu sejenis nanas yang manis dan kurang berair. Kiranya nanas paling sesuai lah untuk dibuat goreng macam pisang goreng tu.

"SAYA halalkan jika ada peniaga lain membuat nanas goreng, saya anggap rezeki masing-masing," kata peniaga yang tular dengan menu nanas goreng yang dijual di Kampung Panggung Rama, Pasir Puteh.

Noor Hidayah Abdullah, 32, mencetuskan fenomena baru apabila makanan unik dijualnya tular di laman sosial.

Ibu kepada tiga cahaya mata itu sudah menjual nanas goreng sejak setahun lalu di belakang Pejabat Tanah dan Jajahan Pasir Puteh namun hanya tular beberapa hari lalu.

Nor Hidayah berkata, dia mula berniaga nanas goreng dengan suaminya, Suzaimi Awang, 52, bermula dengan sepuluh nanas dan kini mampu menjual 200 hingga 250 kilogram nanas setiap hari.

"Pada mulanya ada yang menganggap menu itu pelik tapi mula menyukai keserasian gandingan rasa manis nanas dan kerangupan salutan tepung.

"Lagipun saya masih menjaga rasa asli nanas dan zat di dalam buah itu dengan hanya mencelup nipis salutan tepung dan menggoreng sekejap saja sekitar dua ke tiga minit sekadar tepung masak bagi mengelakkan nanas terlalu berminyak dan kecut," katanya ketika ditemui di gerainya hari ini.

Nor Hidayah berkata, dia juga hanya menggunakan nanas madu bagi mengelak buah itu terlalu berair dan merosakkan adunan tepung.

Nanas dipotong kecil dan dicelup adunan tepung sebelum digoreng seperti biasa, tujuan dipotong kecil supaya mudah sejuk dan kurang berair.

Katanya, dia juga menggunakan adunan tepung berasingan untuk nanas iaitu adunan lebih pekat selain turut menyediakan dua kuali khas untuk menggoreng buahan itu dan menu goreng lain.

"Sejak tular, pelanggan lebih ramai malah ada yang datang dari Sabah dan Pahang yang minta saya kongsikan resipi untuk mereka jual di gerai masing-masing.

"Saya dan suami tak marah sebaliknya rasa terharu kerana ramai yang datang memuji keenakan nanas goreng yang dijual selain menarik orang makan buah," katanya.

Nor Hidayah berkata, jika boleh dia ingin berjumpa semula dengan wanita usia 40-an yang pertama kali mengajarnya memasak nanas goreng yang akhirnya membuka rezeki buatnya.

"Wanita itu mendakwa dia buat nanas goreng supaya anak dan cucunya gemar makan buah dan menyarankan saya menjual nanas goreng yang hingga kini mendapat permintaan tinggi pelanggan, kalau boleh saya nak jumpa dia dan ucap terima kasih," katanya.

Nor Hidayah berkata, dia kini turut menjual nanas goreng keju dan buah sukun goreng bagi merancakkan lagi jualan makanan di gerainya yang dibuka setiap hari bermula 9 pagi hingga 6 petang.

Credit:
Harian Metro

Resepi Nanas Goreng

Resepi nanas goreng ni Fiza rasa macam sama je adunan tepung goreng dia untuk goreng pisang. Kalau nak cuba rasa, paling mudah beli je tepung segera untuk goreng pisang tu. Mudah bukan? Kalau nak sedap lagi, mungkin boleh cuba resepi dalam video ni.

Macam menarik gabungan rasa nanas manis, ada masam sikit dan rangup bersalut tepung tu. Ada yang cuba? Atau baru je tahu? Kata viral. Biasa benda viral cepat je orang tahu.

credit :
The Asian Kitchen


Senecio Rowleyanus "String of Pearls"

Sambung cerita pasal pokok lagi boleh? Boleh tak boleh, kita bolehkan je lah. Blog sendiri kan. Tak ada siapa yang larang. Dah lama rasanya kot berhajat dan dapatkan pokok string of pearls. Dah beli baru tahu rupanya String of Pearls tergolong dalam kumpulan succulent plant.

Laaa, baru tahu. Itulah kan, tak cinta maka tak kenal. Eh bukan tak kenal maka tak cinta ke? Ini kes lain, dia terbalik.

Senecio Rowleyanus "String of Pearls"

Tertarik dengan rupa bentuk yang bulat dan bertali tu. Itu yang membuatkan string of peals ni sejenis succulent plant unik dan menarik untuk dijadikan pokok hiasan jenis gantung.

Sejenis tumbuhan sukulen yang mudah dijaga. Membesar dengan cepat tanpa perlu bersusah payah. Tapi memerlukan cara penyiraman yang betul supaya tidak mudah mati.

Cara Penyiraman

String of pearls sangat sensitif dalam penyiraman  berbanding dengan succulent plants yang lain. Kaedah terbaik siram succulent plant adalah dengan menggunakan kaedah 'rendam dan kering'.

 Apa yang Fiza faham kaedah ni pastikan tanah basah sepenuhnya dan Hanya perlu siram semula selepas keseluruhan tanah betul-betul kering.

Siapa yang lebih pakar dengan kaedah siraman ni, boleh tinggalkan komen di dalam kotak komen bawah ni ye. Kotlah Fiza silap faham. Sila perbetulkan.

String of Pearls Propagation

Apa yang Fiza baca, cara pembiakan dia sangat mudah. Hanya perlu potong batang dan biarkan kering lebih kurang 1-2 hari. Kemudian barulah cucuk dalam tanah dan hanya siram bila tanah betul-betul kering. Rujuk balik cara penyiraman yang Fiza dah kongsikan kat atas tu.

Tapi...

Jika ada anak yang masih kecil atau haiwan peliharaan sebaiknya jangan memilih string of pearls. Jika nak juga buat hiasan dalam rumah, boleh digantung supaya tidak mudah di capai oleh anak atau haiwan peliharaan.

Harga String of Pearls

Fiza lupa harga sebenar tapi lebih kurang sekitar RM5-RM8 macam tu. Kebiasaanya harga succulent plants ni dia murah sebab saiz pun comel-comel je kan. Yang mahal tu kalau jenis rare lah kot.

Boleh cari di Nursery berdekatan atau malas keluar beli online je awak.


Cantiknya Daun Spathiphyllum Sensation Variegated

Pantang nampak pokok cantik. Mesti terpengaruh nak ada juga satu. Sejak terjebak dalam dunia houseplant ni selagi ada ruang selagi tu dia nak menambah pokok. Tapi tambah pokok-pokok comel je. Pokok-pokok besar memang taklah nak tambah. Mana nak letak nanti oiii.

Lagi satu, pilih pokok yang bermanfaat bukan sekadar untuk hiasan. Barulah ada alasan nak membeli tu kan. Alasan sangat! Berkenan sangat dengan daun pokok lebar panjang dan bercorak belang warna hijau dan kuning ni. Ohh namanya Spathiphyllum Sensation Variegated.

Tahu pun sebab ada nama tu kat resit.  Kalau tak tahu pun Fiza memang sejenis gigih mencari sampai jumap nama dia. Baru lah best nak share kan. Pokok hiasan kalau nama dia ada perkataan variegated tu mesti daun pokok dia. Macam pokok monstera variegated tu harga dia ratusan okay. Mampu tengok je lah.

Satu pokok ni ada pelbagai jenis corak. Cantik ke tidak?

Variegated tu maksudnya berbeza warna pada corak tompokan ataupun pattern corak yang pelbagai. Biasanya warna dia akan ada warna hijau daun, warna kuning dan warna putih. Cantik! Itulah setiap kali cakap bila tengok daun pokok ni tau!

Variasi warna pada daun akan wujud disebabkan kekurangan klorofil pigmen hijau di beberapa bahagian dalam sel tumbuhan. Ada juga terjadi disebabkan jangkitan virus yang membuatkan urat atau daun berubah warna.

Kekurangan ni jarang sangat berlaku. Jenis spesis variegated/variegata ni sangat rare. Walaupun kekurangan klorofil (zat hijau) tu tapiiiii bila dia jadi rare dan cantik kelihatan, harga dia pun bukan biasa-biasa.

Yang monstera variegata tu memang mahal tapi Spathiphyllum Sensation Variegated masih mampu milik lagi lah.

Spathiphyllum Sensation Variegated

Tak pastilah apa nama melayu pokok Spathiphyllum Sensation Variegated/Variegata ni. Tapi dia dari spesis peace lily yang sesuai untuk indoor. Dari hasil carian google, Fiza jumpa nama dia
Peace Lily Batik
. Betul ke tidak tak tahu lah.

Dipanggil juga dengan nama
Spathiphyllum Jessica
. Fungsinya masih sama untuk membekalkan oksigen seperti tumbuhan yang lain dan membersihkan udara juga.

Tapi Fiza letak luar rumah di ruang car porch sebab indoor untuk tumbuhan mini je. Nak letak yang besar sikit pun tak tahu nak ditempatkan kat mana sebab ruang dalam rumah mostly kurang cahaya masuk. So terpaksa letak luar juga. Hiduplah diluar baik-baik ye wahai pokok cantik.

Spathiphyllum Sensation Variegated Care

Lega bila tahu pokok Spathiphyllum Sensation Variegated mudah dijaga. Siram 3-4 hari sekali bila permukaan tanah dalam pasu kering. Memang pilih pokok yang senang jaga dan kurang cahaya sebab nak disesuaikan dengan keadaan kat rumah ni.

Cara Pembiakan Spathiphyllum Sensation Variegated

Selain mudah dijaga, mudah juga nak dibiakkan dengan cara pisahkan rumpun pokok dengan akarnya sekali dan tanam dalam di dalam pasu lain.

Corak Berbeza Setiap Daun

Ya. Setiap daun tu corak dia berbeza tapi ada yang lebih kurang dari segi tona warna dia. Itu yang membuatkan pokok ni sangat unik dan rare. Yang tak suka pokok mungkin akan anggap biasa je. Tapi untuk pencinta houseplant ni, of course lah suka. Kan kan?

Antara pattern yang Fiza suka dalam sepokok Spathiphyllum Sensation Variegated ni. Cantik tak? Sila cakap cantik.

Pattern 1

Pattern 2

Pattern 3

Semua pattern pun cantik sebenarnya. Tapi 3 ni antara favourite yang Fiza rasa macam over cantik. Kalau snap guna DSLR mesti cantik kalau snap daun macam ni kan. Snap guna handphone, macam ni je lah hasil gambarnya. Kena ada handphone pro baru cantik gambarnya.

Anyway, Spathiphyllum Picasso pun cantik juga daun dia macam corak marble. Mujur tak jumpa, kalau jumpa memang hangkut sekali. Harap-harap berjodoh lah jumpa nanti. Pokok Spathiphyllum Sensation Variegated ni Fiza beli saiz besar juga ni. Tak tahu lah kot ada yang saiz besar lagi.

Harga Pokok Spathiphyllum Sensation Variegated

Yang ni Fiza beli sepasu RM18 dekat Seremban Landscape and Nursery. Musim PKP ni tak pastilah ada delivery ke tidak. Boleh tengok facebook seremban landscape and nursery. Yang berdekatan kalau nak pergi waze je.

Suka pergi nursery ni sebab banyak pilihan, owner kedai yang friendly, pekerja yang sangat mesra pelanggan. Good products and good services all the time. Tak cari nursery lain dah sebab sini je yang murah dan banyak pilihan.

Setiap kali pergi mesti ramai orang. Tapi macam biasalah kena ikut SOP sebelum masuk kena scan suhu, sanitize tangan dan tak boleh masuk ramai-ramai. Social distancing tetap kena jaga ye.

Balik rumah terus transfer dalam pasu besar. Excited betul nak tengok pokok membesar dengan jayanya. Nak tengok lagi daun-daun yang cantik tumbuh.


Starbucks New Refreshing Summer Menu Including Sweet Corn Frappuccino  and More

Starbucks New Refreshing Summer Menu
 | Starbucks telah  memperkenalkan menu musim panas yang menyegarkan termasuklah Sweet Corn Frapuccino dan banyak lagi. Kesemua Starbucks new drinks Malaysia ni telah diperkenalkan pada bulan April yang lepas.

Bagi penggemar tegar kopi mahal jenama Starbucks sudah pastinya tidak lepaskan peluang mencuba menu Starbucks Malaysia 2020 yang dikeluarkan sempena musim panas ini. Ada yang dah cuba? Jika kau orang bukan penggemar kopi, patut cuba menu Starbucks yang baru ni sebab semuanya tidak berasaskan kopi pun.

Starbucks New Refreshing Summer Menu

Frapuccino dan Starbucks berpisah tiada itulah trademark Starbucks. Untuk Starbucks Malaysia Frapuccino menu sempena musim panas ni ada 3 jenis minuman yang menyegarkan dan melegakan tekak.

Musim panas tu merujuk kepada cuaca panas ye sebab Malaysia ni bukan negara bermusim. Faham-fahamlah kan cuaca panas di Malaysia ni macamana. Lain macam panasnya. Dapat minuman sejuk yang Starbucks Malaysia keluarkan ni memang sejuk tekak.

1. Caramel Sweet Corn Frappuccino

Caramel Sweet Corn Frappuccino di inspirasikan daripada air jagung Bazaar Ramadhan. Bulan April yang lepas kita masih dalam bulan Ramadhan kan. Jadi, Starbucks mencipta air jagung mengikut versi Starbucks dengan menggabungkan buttered sweet corn, a swirl of green tea whipped cream dan tak lupa sos caramel manis.

Menarik betul gabungan semua tu menghasilkan air jagung premium. Siapa suka air jagung tu rugilah kalau tak cuba Air jagung Starbucks ni. Terasa bangsawan pula minum air Caramel Sweet Corn Frappuccino ni kan. Tak suka frapuccino? Boleh je order yang blended.

Harga bermula dari RM18

2. Oolong Jelly Matcha Royale

Jika kau orang peminat teh, boleh cuba Oolong Jelly Matcha Royale yang berasaskan matcha latte bersama dengan Oolong jelly. Oolong tu sejenis chinese tea dan jelly tu adalah cincau. Pernah nampak air matcha (green tea) campur cincau (jelly)? Tak pernah kan?

Peminat matcha, jangan lepaskan peluang cuba rasa Oolong Jelly Matcha Royale yang serba mewah ni. Rasa kecur pula tengok Oolong Jelly Matcha Royale ni sebab Fiza peminat matcha. Teringin nak cuba.

Grande saiz dengan harga RM19.10

3.  Tropical Triple Citrus

Bila musim panas, dapat air buah-buahan pasti menyejukkan tekak. Untuk kau orang yang suka air buah-buahan tu silalah cuba Tropical Triple Citrus. Tropical Triple Citrus menggabungkan 3 jenis orange juices iaitu orange, lemon and grapefruit. Dicampurkan bersama  Teavana Emperor Cloud dan Mist Green Tea.

Tak lupa juga didatangkan sekali dengan hirisan buah orange, lemon dan grapefruit. Minuman gabungan 3 buah orange ni rasanya sesuai untuk kau orang yang suka jus buah-buahan yang masam-masam. Menulis sambil tengok gambar air ni pun dah buat rasa kecur air liur.

Grande saiz dengan harga RM19.10

Ice Pop Cold Cups Series

Ohh ya, untuk kau orang yang suka kumpul barangan ekslusif Starbucks. Starbucks Malaysia ada keluarkan juga koleksi barangan ekslusif terbaru yang di inspirasikan sempena musim panas. Ada cold cup, botol air dan juga mug. Kesemua koleksi ekslusif ni menampilkan warna warna yang ceria dan bermotifkan corak musim panas.

Starbucks Kati Kati Blend

Berita baik untuk penggemar kopi Starbucks dimana Starbucks Malaysia telah membawa semula  Kati Kati Blend Coffee (Starbucks Whole Bean Coffee). Kegemaran semua penggemar kopi di musim panas. Rasa-rasa nak minum kopi Starbucks selalu, belilah kati-kati blend ni.

Kati Kati Blend ni di hasilkan daripada biji kopi yang terpilih dan terbaik di East Africa. Kopi panggang yang diadun dengan sempurna dibungkus dengan citrus dan aroma rempah

Order Online Dengan Food Delivery FoodPanda

Best-best Starbucks menu keluarkan ni. Kau orang boleh dapatkan kesemua minuman musim panas ni di mana-mana cawangan Starbucks seluruh Malaysia selagi Starbucks Malaysia promotion still ON. Rasa macam nak rasa semua je.

Agak-agak macam teringin dan macam malas nak keluar rumah, boleh je order online dengan menggunakan servis
food delivery
dari FoodPanda.

Tak payah susah-susah nak keluar beratur dan tak perlu nak gelabah tak tahu nak order Starbucks macamana. Almaklumlah susah juga nak order menu Starbucks di kaunter tu kalau tak biasa. Lainlah kalau kau orang yang dah biasa.

Macam biasa, bila Starbucks Malaysia memperkenalkan rangkaian minuman terbaru mengikut musim ni dia akan dikeluarkan dalam tempoh terhad. Lambat memang tak dapat lah. Mana satu pilihan kau orang? Kalau tanya Fiza, Fiza pilih semua!


Tumpang Popular Pokok Viral Kejap

Terkejut tau dapat komen yang luar dari biasa kat instagram. Katanya suruh check inbox. Cepat-cepat lah check inbox. Rupanya nak jemput Fiza jadi tetamu dalam sebuah rancangan TV pada hari sekian sekian.

Apa yang mengejutkan lagi jemput Fiza sebagai tetamu untuk bercakap pasal buat DIY pokok hiasan viral. Aduh, DIY macam mana tu? Fiza sendiri confused samada layak ke tidak nak bercakap pasal pokok viral yang tengah trend sekarang ni?

Padahal bukan pakar pun bab pepokok ni semua. Kalau nak kata pasal pokok viral tu, yang Fiza tahu cara tanam dia mudah macam yang pernah dikongsikan sebelum ni. Nak sembang lebih memang tak tahu nak kata apa.

Fiza bukan seseorang yang selayaknya nak bercakap pasal pokok. Kita pun budak baru belajar awak! Rasa macam kelakar pun ada. Bukan nak menolak rezeki masuk TV. Tapi itulah, tak tahu nak cakap macamana entah.

Ramai yang support suruh pergi juga jadi tetamu tu. Tapi...

Apa apa pun terima kasih semua atas sokongan. Penangan pokok viral sampai Fiza pun rasa terviral sekali.

Ini kalilah tumpang popular pokok viral kejap. Eh! Nak juga menumpang popular orang. Ala, jadi lah sekejap je. Masuk TV ke tidak belum tahu..rasa macam tak je!

Okaylah short and quick entry je pagi ni.


10 Cara Lembutkan Daging Dan Tak Liat

Sehari je lagi kita akan menyambut Hari Raya Aidiladha/Hari Raya Korban/Hari Raya Haji. Terus terbayangkan rendang daging, sup daging, sup tulang bagai kan? Menu yang berasaskan daging memang sedap tapi kalau dapat makan daging yang liat tu boleh putus selera nak makan.
Silap haribulan mengundang sakit gigi terus. Lagi kesian kalau yang kurang gigi tu nak makan nanti. Jadi, kenalah gunakan
petua/tips/cara melembutkan daging dan daging tak liat
. Baru lah sedap di makan seisi keluarga.
Daging Salai Goreng Berlada, gambar sekadar hiasan
1.Cara Melembutkan Daging Guna Pressure Cooker
Bagi yang ada pressure cooker tu memang untung sangat. Masak pelbagai menu daging jadi tak susah lah orang kata. Sup daging tu petik jari je boleh siap tau! Taklah sekali petik jari je. Kena jugalah sediakan bahan-bahan dan rencah.
Yang jadi mudah tu hanya perlu masukkan kesemua bahan dan rencah, tekan suis  dan button, kemudian tunggu siap je. Kerja memasak pun jadi mudah dan cepat. Daging pun dijamin lembut gitu! Tapi tak semua orang ada pressure cooker kan. Boleh gunakan cara yang lain seperti di bawah ni.
2. Cara Melembutkan Daging Guna Soda Bikarbonat
Selain digunakan untuk membuat kek, soda bikarbonat juga boleh digunakan untuk tujuan melembutkan daging. Caranya mudah je, hanya perlu perapkan daging dengan soda bikarbonat selama lebih kurang 15 minit macam tu. Kemudian bilas sampai bersih sebelum memasak tu.
3. Cara Melembutkan Daging Guna Cuka
Tak ada soda bikarbonat, boleh je gunakan cuka kalau ada. Cuka makan ye bukan cuka lain. Jangan silap pula. Sama juga kaedah dia, perap daging dengan cuka beberapa jam. Bilas bersih sebelum memasak. Asid yang ada dalam cuka dapat melembutkan daging dan membuatkan daging cepat masak.
4. Cara Melembutkan Daging Guna Lemon/Limau Nipis
Lemon dan limau nipis juga merupakan sumber asid yang boleh digunakan untuk melembutkan daging dengan cepat secara semulajadi. Kaedah dia masih sama, kena perap beberapa jam. Boleh juga kalau nak perap semalaman. Daging pun tak bau hamis.
5. Cara Melembutkan Daging Guna Garam
Ini cara paling mudah untuk lembutkan daging. Setiap rumah pasti ada garam kan. Caranya pun mudah je perap daging dengan garam beberapa jam. Cara ni dikatakan berkesan kerana garam mampu memecahkan fiber otot yang keras.
6. Cara Rebus Daging
Antara kaedah paling basic yang biasa digunakan adalah dengan cara rebus daging terlebih dahulu. Biasanya daging akan direbus dalam potong yang sederhana besar. Bila daging dah empuk, baru lah potong dan masak.
7. Potong Ikut Lawan Urat
Setiap kali nak potong daging mesti mak pesan potong daging ikut lawan urat dia. Kalau potong daging ikut lawan urat dia akan menghasilkan tekstur daging yang lebih lembut dan mudah dileraikan macam tu. Tersalah potong, jadi liat sikit lah daging tu. Jadi, potong daging dengan betul tu antara basic paling penting lah. Lemak daging jangan lupa buang okay.
8. Potong Daging Nipis
Selain potong ikut lawan urat tu, pastikan juga potong daging nipis. Nipis yang dimaksud tu takde lah senipis kulit bawang tu ye. Tak mampu rasanya nak potong senipis itu. Agak agak je nipis dia. Tapi ada orang suka potong daging tebal sikit. Macam Fiza suka potong nipis atau sederhana tebal. Tebal sangat lambat masak pulak nanti.
9. Cara Masukkan Sudu Besi
Dulu Fiza rasa macam pelik je akak masak daging masukkan sudu besi. Lahhh rupanya untuk lembutkan daging dan cepat masak. Sebabnya sudi besi atau sudu tembaga ni fungsi dia untuk meningkatkan suhu panas tu. Lagi cepatlah daging masak dan lembut. Jangan pulak kau orang hentam masukkan sudu plastik.
10. Ketuk Daging
Satu lagi kaedah yang boleh digunakan adalah dengan cara mengetuk daging sebelum memasak. Gunakan meat mallet kalau ada. Tak ada meat mallet, gunakan penggelek (rolling pin). Ketuk potongan daging yang besar untuk memudahkan memotong daging nanti. Nak masak pun jadi mudah. Daging pun jadi lembut dan sedap di makan. Tapi jangan lah pulak diketuk sampai hancur.
Dalam 10 cara lembutkan daging dan tak liat ni, Fiza biasa guna cara potong nipis, potong lawan urat dan letak sudu besi dalam masakan. Masak apa pun jadi sedap bila daging tu lembut. Baru lah terasa nikmat segala menu daging tu.
Selain daging, sup tulang pun jadi hidangan popular bila musim raya ni. Bukan tulang je jadi rebutan, ekor, lidah, usus, perut dan bahagian-bahagian lain pun boleh dijadikan hidangan. Fiza makan daging je lah. Hidangan eksotik dan pelik pelik ni tak boleh nak masuk.
Lain orang lain citarasa kan. Bagi yang tak tahu cara nak lembutkan daging tu boleh lah pratikkan cara yang mudah pada kau orang. Yang dah lama memasak confirm dah lama tahu dah kan. Kalau ada cara lain, boleh share dalam kotak komen bawah. Terima kasih.


3 Resepi Murtabak Maggi Yang Mudah Dan Sedap

Dalam banyak banyak menu mee maggi, ramai betul yang suka masak murtabak maggi? Sedap ke? Jujur cakap Fiza tak pernah cuba masa murtabak maggi. Mungkin sebab jarang makan maggi. Makan sekali sekala tu pun masak tumis air atau goreng je. Belum cuba lagi murtabak maggi.

Teringin juga lah nak buat murtabak maggi. Fiza suka cari resepi murtabak maggi yang mudah-mudah je. Kalau leceh terus rasa macam kemalasan nak buat. Siapa perangai macam ni? Sila jangan malas-malas. Nak makan kena lah rajin memasak. Kalau tidak, berlaparlah. Sedap ke tidak lain cerita.

Ada beberapa resepi murtabak maggi yang popular, antaranya murtabak maggi khairulamin, murtabak maggi sheila rusly, murtabak maggi buat orang lapo, resepi murtabak maggi che nom, murtabak mini azlita, murtabak maggi cheese dan murtabak maggi kulit popia.

Credit photo :
buatoranglapo.com

Paling menarik resepi murtabak maggi buat orang lapo ni sebab ada cheese. Kecur tengok makanan ada cheese. Lapo dibuatnya! Puas hati kan kalau kita buat murtabak maggi homemade. Boleh letak rencah ikut citarasa kita.

Hujung minggu macam ni kalau dah buntu sangat nak masak apa. Boleh cuba 3 resepi murtabak maggi yang mudah dan sedap ni. Boleh cuba kalau kau orang suka sangat murtabak meggi.

1. Murtabak maggi khairulaming

Fiza yakin yang kau orang memang suka cari resepi simple kan. So bolehlah kau orang cuba resepi murtabak maggi khairulaming. Kalau dia ni buat, memang nampak mudah je tengok. Rebus maggi, angkat dan tos.

Campurkan telur, bawang, cili merah potong, perencah, daun sup dan kacau rata. Kemudian masak je atas pan dan bentukkan tebal macam murtabak. Mudah dan nampak sedap!

Murtabak Maggi
pic.twitter.com/YnX0GuPL0I

— Khairulaming (@khairulaming)
December 4, 2019

2. Murtabak maggi sheila rusly

Penyediaan & Masa Memasak:

15 minit Hidangan: 6 orang

Setiap Orang: 8.1g Protin, 9.5 g lemak, 19.1g kabohidrate, Tenaga 194 Kcal

Bahan:

1 sudu besar minyak jagung

A

5 biji telur, dipukul

1 biji bawang merah, dicincang

2 biji cendawan butang, dipotong dadu

1 ikat daun sup

100 gram ayam cincang, yang dimasak

4 batang cili padi, dihiris

2 pek Perencah Mi MAGGI® 2-Minit AYAM

 2 pek Mi MAGGI® 2-Minit AYAM, direbus tanpa rencah

Penyediaan:

1. Didalam mangkuk, masukkan semua bahan A, gaulkan rata.

2. Panaskan periuk leper, letakkan minyak sedikit dan mengunakan acuan bulat kecil. Letakkan adunan MAGGI Murtabak didalamnya.

3. Masak selama 5 -8 minit dengan suhu yang sederhana di kedua-dua belah.

4. Ulang kepada semua adunan sehingga habis.

5. Boleh dihidang dengan Sos Cili MAGGI.

Credit :
MAGGI Malaysia

3. Murtabak maggi buat orang lapo

Gunakan maggi perisa kari. Boleh jugak guna perisa lain kalau nak rasa yang berlainan. Boleh letak apa saja bahan dalam murtabak ni. Biasanya bawang dan cili digoreng terlebih dahulu untuk mendapatkan aroma dan rasa yang lebih sedap. Kalau nak masuk terus dalam adunan telur pun boleh.

Bahan-Bahan

Mi Segera Perisa Kari

100 gram Ayam Cincang

1 Biji Bawang Besar

1/2 Biji Cili Besar Merah

2 Biji Telur

Perencah Kari

Lobak merah

Daun Ketumbar

Keju Mozarella (Tidak Wajib)

Credit :
Buat Orang Lapo

Bila tengok video orang masak simple macam ni terus rasa macam nak cuba masak. Sebelum tu kenalah cari bahan-bahan dia dulu. Dah ada bahan, kenalah rajin nak membuatnya. Simpan dulu sesiap resepi simple ni.

Cakap pasal murtabak ni, teringat bulan puasa. Murtabak antara menu paling popular dekat Bazaar Ramadhan. Walaupun popular tapi Fiza tak ke Bazaar pun bulan puasa. Berbuka dengan hidangan nasi dan lauk je. Moreh pun masak menu yang rasa nak makan je.

Tapi kalau berbuka dengan family, ada je yang akan ke Bazaar beli apa yang patut. Murtabak tak tinggal, ada je yang akan beli. Tahun ni tak dapat berbuka dengan keluarga. Bazaar pun tak ada. Tapi positif side dia, sejak PKP ramai dah mula pandai masak.

Bermacam-macam resepi viral muncul, semua pakat rajin nak mencuba sampai munculnya fanpage group masak apa tak jadi hari ni. Kalau masuk group tu tak gelak tak sah. Opss...masakan saya. Ala, perkara biasa kot kalau ada masak apa tak jadi tu.

Sedangkan yang biasa masak pun kadang kadang tak menjadi, takde hal. Janji rajin ada usaha nak mencuba dan rajin nak masak. Betul tak kawan-kawan? Kalau resepi mudah ni laju sikit lah nak mencubanya pun.

Sila buang jauh-jauh ayat 'tak pandai masak' tu sebab zaman sekarang nak belajar mudah je nak dapat ilmunya. Bermacam resepi boleh dapat dari men 'google' je. Mak mak kita pun dah pandai sekarang suruh cari resepi kat internet. Kemain!

Haruslah up to date juga ikut peredaran zaman tapi resepi lama masih tak dilupakan. Cara masak mak kita tetap legend. Tak boleh lawan lah. Goreng telur makan dengan kicap pun dah sedap.

Sesekali tu kita pulak masak untuk mak kita. Bagi lah mak rehat pulak. Tak gitu?


Apakah Nama Pokok Calathea Ni?

Ada terbaca kat twitter yang cuaca akan sejuk sampai hujung bulan Julai tahun ni. Kira berita baik lah ni kan. Sebelum ni ada yang kata cuaca panas sampai September. Tup tup tup musim hujan sejuk sekarang ni. Alhamdulillah sejuk lah sikit.

Jimat guna air cond, jimat air juga nak siram pokok bunga. Tapi pokok bunga rumah saya semua bawah atap. Memang tak kena air hujan. Kira jimat jugaklah kot sebab tak perlu siram selalu. Kalau musim panas kena kerap siram sebab tanah cepat kering.

Haritu masa balik kampung, ada juga nampak pokok Calathea macam Calathea Orbifolia tapi bukan dia. Bentuk daun dia lebar warna hijau gelap.
Ada efek shining sikit pada daun. Memang cantik! Tapi dia tak ada garisan putih pada daun macam Orbifolia. Daun dia plain je warnanya. Tapi garisan dia ada tona warna hijau.

Awak tahu tak apakah nama pokok Calathea ni? Kotlah kau orang pernah nampak atau tahu nama dia. Frust betul tak tahu apa nama pokok ni. Rasanya spesis Calathea family ni. Bukan apa, nak tahu juga details pokok.

Nak jugalah study tentang pokok. Senang nak tahu cara jaganya nanti. Tapi kalau betul jenis Calathea atau ada yang kata pokok keladi kira mudah juga lah manjaganya. Saya ambil jugalah anak pokok dia dari kampung. Nak cuba tanam dekat rumah sendiri.

So far okay je membesar. Belum ada masalah lagi. Mungkin sebab cuaca pun tengah okay sekarang ni kot kan. Harap harap berterusan hidup sihat tu. Kalau dia tumbuh rimbun akan nampak lebih cantik. Letak pulak tu dalam pasu besar putih. Tambah seri hiasan dalam tumah atau luar rumah.

Dah lama saya nak beli Calathea Orbifolia ni tapi tak jumpa jumpa lagi. Terlajak laris juga ke? Tak dapat Orbifolia takpelah, dapat Calathea yang ni pun takpa dulu. Ubat hati yang frust tak dapat. Harap harap dapat junpa Calathea Orbifolia nanti.

Updated on 11 September 2021.
Akhirnya dah dapat tahu ID pokok ni. Seperti di dalam gambar yang diberitahu oleh Azizi Ali. Saya check tiada link profile. Jadi, saya letakkan info dalam gambar terus. Terima kasih banyak-banyak berkongsi info.


Apalah Abah Nak Pesan Tu Agaknya

Berdebar debar menantikan Pengumuman Khas YAB Perdana Menteri (PM) Tan Sri Dato' Haji Muhyiddin hari ni. Apalah abah nak pesan lagi tu agaknya kan. Melekat terus gelaran abah yang diberikan pada PM. Caranya berpesan santai macam abah pesan anak-anaknya.
Senang mendengar ucapan dan pesanan seorang abah. Tapi! Debaran tu lain macam je. Tak sabar nak tunggu pun ada. Ada yang kata pengumuman khas Perdana Menteri hari ni nak umumkan samada boleh balik raya haji ke tidak.
Alahaiii, kalau tak boleh balik beraya di kampung lagi. Beraya berair mata lagi lah kita.
Credit image : The Third Force
Harap-harap lah dibenarkan balik beraya di kampung macam PKP Bersyarat tu. At least boleh juga rentas negeri balik kampung. Jangan tiba-tiba PKP 2 sudahlah. PKP Pemulihan pun tak habis lagi ni.
Macam-macam yang menjadi tanya tanya. Semua ni sebab pertambahan kes baru positif Covid-19 makin rancak dari hari kehari. Dengan adanya kluster baru, ramai tak ikut SOP.
Makin buat risau. Harap jugalah tak ada gelombang kedua. Risau betul. Kalau betullah PKP semula, tak tahu nak cakap apa sebenarnya. Banyak benda yang kena difikirkan semula. Budak budak pun dah mula bersekolah semula.
Mungkin kita tak akan terkejut jika PKP di adakan semula sebab kes pun makin meningkat. Terpaksa lah kita akur juga daripada menyesal dikemudian hari kalau kes naik mendadak. Disebabkan kedegilan orang yang tak bertanggungjawab, orang lain jadi mangsa. Sedih betul.
Sama-samalah kita nantikan apa yang abah nak pesan lagi tu. Sejak minggu lepas rasa banyak betul berita yang tak sedap di dengar. Mana satu nak hadam entah. Lepas satu, satu lagi berita yang viral eh.
Kes Sugu, kes Alya, hari ni kes budak umur 14 tahun pulak. Bawang rangers tak penat ke tu? Macam-macam kan! Kita duk tepi perati je.
Marilah kita sibukkan diri dengan jaga SOP kalau keluar rumah tu. Bila kes naik semula ni, terpaksa lah kita duduk rumah buat sementara waktu. Stay safe! Nak keluar shopping pun jadi malas dah. Tapi dalam hati ni meronta ronta nak keluar. Sabar puan, sabar.